Irikaitz aztarnategia Kantaurialdeko zaharrenetakoa eta garrantzitsuenetakoa da. Zestoako lurretan dagoen aire libreko aztarnategia da. Behe Paleolito azken aldian, orain dela 150.000 urte, harrizko lanabesak egiteko lantegia izan zen, eta ziur da aurkitutako erremintak Irikaitzen bertan landu zituztela Heidelberg eta Cro-Magnon gizakiek.\nAzpeitiko Antxieta Jakintza taldeko hainbat kidek aurkitu zuten aztarnategi arkeologikoa 1996an, herria eta bainuetxearen artean, Urola ibaiaren ezkerreko aldean. 1998an hasi ziren indusketa lanak, Alvaro Arrizabalaga arkeologo eta EHUko irakaslearen eskutik. Behe Paleolitoan eta Goi Paleolitoan (25.000 urte) gizakiak bertan egon zirela erakusten dute ikerketa horiek. Lehen garaiari dagokionez, homo heilderbergensisek (Heidelberg) egindako lanabes primitiboak aurkitu dituzte, kolpeak emanda harri zatiak lortzeko gailuak eta larrua kentzeko harri puska zapalak eta arraspak, besteak beste. Gorpuzkera sendoa zuen gizakia, Neanderthalen aurrekoa, nomada zen, eta Irikaitzera giro epela zegoenean joaten zen, bertan lanabesak egiteko beste inon aurkitzen ez zuen lehengaia zegoelako: harri bolkanikoa, hain zuzen.\nLanabes horiez gain, erretako urren aztarnak aurkitu dituzte, Behe Paleolitoan jandako fruituen hondarrak, hain zuzen, eta basoan bildutako jakiak jaten zituztela erakusten duten zantzu zaharrenak dira horiek Europa osoan. Dena den, arkeologoek ez dituzte topatu ez gizakien ez animalien arrastorik, Irikaitzen egon zitezkeen hezur guztiak desegin egin baitira lurrak berak dituen ezaugarriengatik. Gainera, gizakiak ez ziren bertan sekula bizi, hara lan egitera besterik ez baitziren joaten.


Guillestre - Wikipedia, entziklopedia askea.\n44° 39′ 37″ N, 6° 38′ 57″ E / 44.6603°N,6.6492°E / 44.6603; 6.6492Koordenatuak: 44° 39′ 37″ N, 6° 38′ 57″ E / 44.6603°N,6.6492°E / 44.6603; 6.6492\nArvieux, Ceillac, Château-Ville-Vieille, Eygliers, Réotier, Risoul, Saint-Clément-sur-Durance eta Vars\n2.334 (2018ko urtarrilaren 1a)\n1.201 (%51.5) 1.143 (%49)\nGuillestre (frantsesez eta ofizialki: Guillestre) Okzitaniako udalerri bat da. Administratiboki Frantziako Alpe Garaiak departamenduan dagoena, Proventza-Alpeak-Kosta Urdina eskualdean. 2013an 2.273 biztanle zituen.\n2007an Guillestre udalerrian erroldatutako biztanleak 2.273 ziren. Familiak 1.056 ziren, horien artean 425 pertsona bakarrekoak ziren (210 bakarrik bizi ziren gizonak eta 215 bakarrik bizi ziren emakumeak), 309 seme-alabarik gabeko familiak ziren, 216 seme-alabak dituzten bikoteak ziren eta 106 seme-alabak dituzten guraso-bakarreko familiak ziren.\n2007an 1.851 etxebizitza zeuden, 1.089 familiaren etxebizitza nagusia ziren, 602 bigarren erresidentzia ziren eta 160 hutsik zeuden. 811 etxeak ziren eta 992 apartamentuak ziren. 1.089 etxebizitza nagusietatik 577 bere jabearen bizilekua ziren, 449 alokairuan okupaturik zeuden eta 62 doan lagata zeuden; 40 etxek gela bat zuten, 172 etxek bi zituzten, 328 etxek hiru zituzten, 258 etxek lau zituzten eta 291 etxek bost zituzten. 692 etxek euren parking plaza propioa zuten azpian. 569 etxetan ibilgailu bat zegoen eta 333 etxetan bat baino gehiago zituzten.\nGuillestre udalerriko biztanleria-piramidea 2009an .\n2007an lan egiteko adina zuten pertsonak 1.415 ziren, horien artean 1.060 aktiboak ziren eta 355 inaktiboak ziren. 1.060 pertsona aktiboetatik 979 lanean zeuden (526 gizon eta 453 emakume) eta 80 langabezian zeuden (34 gizon eta 46 emakume). 355 pertsona inaktiboetatik 135 erretiraturik zeuden, 86 ikasten zeuden eta 134 "bestelako inaktibo" gisa sailkaturik zeuden.\n2009an Guillestre udalerrian 1.116 unitate fiskal zeuden, 2.379,5 pertsonek osaturik. Pertsona bakoitzeko diru-sarrera fiskalaren mediana urteko 17.033 euro zen.\n2007an zeuden 280 komertzioetatik, 9 erauzte enpresak ziren, 7 janari enpresak ziren, 6 bestelako produktu industrialen fabrikazioko enpresak ziren, 34 eraikuntza enpresak ziren, 63 ibilgailuen saltze eta konpontze enpresak ziren, 6 garraio enpresak ziren, 28 ostalaritza eta jatetxe enpresak ziren, 6 informazio eta komunikazio enpresak ziren, 11 finantziazio enpresak ziren, 15 higiezinen enpresak ziren, 24 zerbitzu enpresak ziren, 51 administrazio publikoko enpresak ziren eta 20 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 72 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 5 banku bulegoak, 3 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 5 igeltseroak, 7 margolariak, 7 zurginak, 4 iturginak, 6 argiketariak, 4 ile apaindegiak, 4 albaitariak, 12 jatetxeak, 8 higiezinen agentziak eta 2 tintoreriak.\n2009an zeuden 35 establezimendu komertzialetatik, 4 supermerkatuak, 1 120 m2 baino gutxiagoko denda zen, 5 okindegiak, 3 harategiak, 4 liburu dendak, 6 arropa dendak, 1 zapata-denda zen, 1 altzari denda zen, 5 kirol-dendak, 2 drogeria, 1 lurrin-denda zen eta 2 lore-dendak ziren.\n2000. urtean Guillestre udalerrian 12 nekazaritza-ustiategi zeuden, 400 hektarea erabiltzen.\n2009an haur-eskola 1 eta lehen-hezkuntzako eskola 1 zegoen. Guillestre udalerrian Bigarren Hezkuntzako ikastetxe bat zegoen 354 ikaslekin.\nRisoul (1,6 km)\nMont-Dauphin (2,2 km)\nEygliers (2,2 km)\nRéotier (4,7 km)\nSaint-Clément-sur-Durance (5,7 km)\nSaint-Crépin (6,1 km)\nBNF: 13191321n (data)\nOrriaren azken aldaketa: 21 otsaila 2021, 02:24.


Arnasgunea (Angel Erro) – Karrikiri\nArnasgunea (Angel Erro)\nBerria, 2020ko irailak 15\nAgian urte osoa gabiltzalako arnasbideei erasaten dien gaixotasun bat gora eta behera, gero eta gorroto handiagoa diot arnasgune hitzari. Espero dut ez mintzea adierazpidea asmatu zuena, orain gutxikoa baita hitza: Orotariko Euskal Hiztegian ez da agertzen. Euskaltzaindiaren Hiztegian, berriz, jaso dute, honako adiera honekin: «Arnasa hartzeko, indarra eta adorea hartzeko gunea». Definizioan esplizitatu ez arren, euskarari aplikatzen zaio gehienbat (edo ia soilik), hala egiten du hiztegiak emandako adibide guztietan. Gauza bera Lexikoaren Behatokiak jasotzen dituen laurehunetik gora adibideetan.\nHitzak hartu duen isuri semantiko estuak pentsaraziko luke ez dugula beste ezertaz indarra eta adorea hartu beharrik. Bestetik, ez dut gogoko zenbait egoera edo tokitara lotzeko joera automatizatua, euskarak bizi dituen ahulgune eta indarguneak hain erraz geolokaliza balitezke bezala, euskaraz aise mintzatzera joateko eta erdararen nagusitasunaz deskantsatzera joateko toki seguruak baleude bezala, ia oporretara.\nHalere, arnasguneetan ere denak ez dira urre. Gainerako euskaldunak itoguneetan bizi garelako irudia datorkit arnasgunea aditzen dudanean eta erdaraz aritzeko zurigarria handitzen zait.\n2020-10-19 2020-10-18 | karrikiri\n← Adur Larrea (Karrika 249)\nBegiradazalea (Marina Nuñez) →


Txikipedia:Gaztelania - Wikipedia, entziklopedia askea.\nEspainiera hizkuntza ofizialtzat duten herrialdeak.\nGaztelania edo espainiera hizkuntza Hizkuntza erromaniko bat da, latinetik sortutakoa, alegia. Munduko leku askotan hitz egiten da, baina Espainian du jatorria, Gaztela izeneko lurraldean zehazki; horregatik deitzen zaio gaztelania. Espainiatik kanpo, Ameriketako herrialde askotako hizkuntza nagusia da, espainiarrek han inposatu zutelako hango jatorrizko herriak menderatu zituztelako. Afrikako eta Asiako toki batzuetan ere badaude espainieradunak, baina egoera ahulean dago.\nMexiko da espainiera hiztun gehien dituen herrialdea, 120 milioi inguru; eta ondoren, Estatu Batuak datoz, ia 50 milioirekin; baina bertan ez da ofiziala.\nMundu osoan, 442 milioi lagunen lehen hizkuntza da, gutxi gorabehera; hori dela eta, munduko hizkuntza guztien artetik, hiztun gehien duen bigarrena da, txineraren ondoren. Gaur egun, ingelesarekin batera, munduan gehien ikasten den atzerri-hizkuntza da (uste da mundu osoan 22 milioi lagun ari direla espainiera ikasten).\nMendebaldeko Erromatar Inperioa amaitu zenean, latina poliki-poliki aldatzen joan zen leku guztietan; momentu batetik aurrera, desberdintasun gero eta handiago horien ondorioz, beste hizkuntza batzuk sortu ziren, latina hitz egiten zen lurraldeetan. Iberiar penintsulan, latinean oinarritutako hizkuntza batzuk sortu ziren; haietako bat da gaztelania, Gaztelan sortu zena, hain zuzen, gaur egungo espainieraren sorburua.\nFilologoen arabera, gaztelania Gaztelako iparraldean sortu zen, Kantabria eta Burgos artean, beharbada euskararen beraren eragin batzuekin. Iritsi zaizkigun lehen gaztelaniazko testu idatziak IX. mendekoak dira: Valpuestako kartularioak. Leku askotan esaten da oraindik X. edo XI. mendeko Donemiliagako glosak direla gaztelaniaz idatzitako lehen testuak, baina ez da egia: testu horretako hizkuntza erromanikoa ez da gaztelania, nafar-aragoiera baizik seguruenik.\nGeroago, Alfontso X.a Gaztelako erregearekin, kultura-hizkuntza bihurtzen hasi zen; testu garrantzitsuak latinez idazten ziren oraindik, baina gaztelania gero eta gehiago hasi zen erabiltzen literaturan eta gortean. Hortik aurrera, Erdi Aroko azken mendeetan, gaztelania penintsularen hegoalderantz zabaldu zen, kristau erreinuek musulmanen esku zeuden lurraldeak konkistatu ahala.\nAzken aldaketa 24 otsaila 2022(e)an, 08:14(e)tan\nOrriaren azken aldaketa: 24 otsaila 2022, 08:14.


Emazte euskal emakumeen omenezko diskoa aurkeztuko du Anne Etchegoyenek Bilbon\neta agenda astero\nHemen zaude -> Berriak / Emazte Euskal Emakumeen Omenezko Diskoa Aurkeztuko Du Anne Etchegoyenek Bilbon\nTwitter | Sindikatu - RSS | Testu tamaina AAA\nBidali zure berria\nIdatzi irudian ikusten duzuna\nbai, ezagutzen dut datu erabilpen politika eta onartu.\nEmazte, euskal emakumeen omenezko diskoa, aurkeztuko du Anne Etchegoyenek Bilbon\nAbenduaren 10ean Arriagan ariko da. Euskal kanta herrikoiak abestuko ditu, berrikusita, emakume baten ahotsean jarrita lehen gizonek kantatzen zituzten piezak. Indarkeria matxista salatzeko abesti bat ere bada tartean, Itziar Ituñoren kolaborazioarekin.\nAnne Etchegoyen-en disko berria: Emazte\nEmazte du izena Anne Etchegoyen abeslariaren disko berriak. Eta “emakumeak ospatzeko pentsatutako lana” da, zinez. Euskal historian emazteek izandako papera balioetsi nahi du artistak, euskal jendartean izan duten leku nabarmena argitara atera. Etxea gobernatu izan duten etxeko andreen, amen eta emazteen omenezko diskoa da, baina baita neska abenturazale, grinatsu eta gogor guztiei eskainia, baita artista, maitale… orori ere.\nHorretarako, Etchegoyenek ikuspegi freskoa eta aurrekaririk gabea ekarri du hainbat euskal kanta herrikoi eta tradizional birkantatzeko. Boga boga, Mendian gora haritza, Askatasunera… urte luzez gizonek abestutako hitzak bere egingo ditu. Ez da bakarrik ariko, hala ere: gizonezko lau abeslari profesionalek osatutako euskal koru gazte bat, 20-35 urte bitartekoa, izango du inguruan.\nGainera, indarkeria matxista salatzeko abesti berezi bat prestatu du Itziar Ituñorekin batera: No es no.\nBilboko publikoari abenduaren 10ean aurkeztuko dio Emazte, Arriaga Antzokian.\nUrtarrilaren 17an, bestalde, Mungiako Olalde aretoan ere egingo du emanaldia.\nBidali zure iruzkina Izena\ne-mailaez da argitaratuko\nbai, ezagutzen dut datuen erabilpen politika eta onartu.\nbai, entzunen buletina astero jaso nahi dut.\nIzena eman gure buletinean:\n31.015 Iruñea (Nafarroa)\nTel. 948 12 19 76\nAtari honetako testuak\nbaimen baten mende daude.


Bea Sever: "Ez dago munduan gauza okerragorik, inork ez ikustea baino" - Hiruka.eus\n2017-02-20 10:43 Bea Sever: "Ez dago munduan gauza okerragorik, inork ez ikustea baino"\nBea Sever Egaña algortarra Chrysallis Euskal Herria elkarteko kidea da. Transexualitate-egoeran dauden umeen gurasoek osatzen dute elkartea, eta euren seme-alaben zoriontasuna dute helburu. Horrez gainera, jendartean bulba duten mutilak eta zakila duten neskak badaudela aldarrikatu gura dute, eta horren inguruko errealitatea ezagutarazi. Hori dena azaltzeko zortzi hizkuntzatara itzulitako materiala sortu du Chrysallis taldeak, mundu osoan erreferentea izatea lortu duen baliabidea.\nBea Sever Egaña algortarra Chrysallis Euskal Herria elkarteko kidea da.\nAzalduko zeniguke ondo zer den transexualitatea?\nPertsona bat jaiotzen denean sexu bat esleitzen zaio; baina, batzuetan, hori ez dator bat bere benetako sexuarekin. Benetako sexuaz ari garenean, bere sexu-identitateaz ari gara. Kasu horiek ematen direnean, transexualitate-egoera baten aurrean gaudela diogu.\nChrysallisetik ‘transexual’ berba ez erabiltzea gomendatzen duzue. Zer dela eta?\nGai honi buruz ari garenean, guk beti nahiago dugu esatea bulba daukan mutikoa edo zakila duen neskatoa. Halere, ulertzen dugu askotan hitz hori erabiltzeko beharra dagoela gaia jorratzeko. Adjektibo moduan askotan erabili beharko da ‘transexual’ hitza, baina, ez dugu nahi etiketa bezala erabiltzea. Garai batean, halako prozesu bat egin zen ezinduen kasuan ere; hasieran ‘elbarrituak’ erabiltzen genuen, baina, azkenean, ‘ezintasuna daukatenak’ darabilgu. Gu ere garapen horretan gaude, bide ez iraingarriak bilatzen.\nZein da Chrysallis elkartearen helburua?\nGuraso-talde bat gara. Transexualitate-egoera baten aurrean zaudenean, ikastetxera edo medikuarenera jo ohi dugu, baina inork ere ez daki ezer. Ez dago nora jotzerik, ez dago inolako erakunderik eta LGTB kolektibo askotan ere ez dakite ezer haurren kasuei buruz. Ezagutza falta handia dago gai honen inguruan. Hori dela eta, guraso-talde bat bildu ginen. Gure haurren zoriontasuna dugu denok helburu, eta bide horretan, aldarrikapenak entzunarazteko eta familiaz familiako laguntza emateko lana egiten dugu. Askotan guk geuk irakatsi behar diegu medikuei eta irakasleei. Gu ari gara ezagutza hori zabaltzen eta erakundeei eskatzen familientzako arreta-zentro bat.\nOrain dela gutxira arte askok gaixotasuntzat jotzen zituzten honelako kasuak...\nBai, duela gutxira arte, eta oraindik ere bai! Osasunaren Mundu Erakundeak patologia-zerrendatik aterako duela erabaki du, baina identitate-trastorno bezala mantenduko du. Astiro, baina, aurrera goaz. Izendapen horrek arazoak sortzen ditu gure haurren egunerokotasunean. Psikiatria Atalean dago Gurutzeta ospitaleko Genero Identitate Unitatea, eta, psikiatra bat da haurrei harrera egiten dien lehenengo pertsona. Katalunian, aldiz, patologia bezala kentzea lortu da, eta ez dago psikiatrarik prozesuan. Izan ere, gure haurrek behar duten bakarra da, nahi izanez gero, endokrinologiako tratamendu bat, hormonak hartzeko. Burua oso ondo dute, ume normalak dira. Ez dute inolako gaixotasunik, hortaz, ez dauka inolako zentzurik horrelako tratamendu bat trastornotzat tratatzea.\nSexuazioa norabide bikoa dela aipatzen duzue...\nSexologiak dioenez, sexu-identitatea jaio aurretik hasten da sortzen eta gure bizitza osoan zehar garatzen doa. Gure haurrek eurek esaten dute: ni neska naiz; ni mutila naiz. Horixe da eurek adierazten digutena. Militantzia baino gehiago, gure erronka da umeak zoriontsuak izatea, eta, euren bidea hori bada, kasu egin behar diegu. Zer neska mota edo zer mutil mota izango diren beste borroka bat da. Azken finean, guk askotarikotasuna aldarrikatzen dugu eta gure haurrak askotarikotasun horren adibide dira.\nGero, genero-rolen kontuan sartuz gero, beste kontu bat da. Gauza bat da sentitzen duzun sexu-identitatea, eta beste bat zelan munduratzen zaren. Hori oso lotuta dago gizartearen presioarekin. Adibidez, zakila duten neskek joera dute arrosaz janztera, baina, gero, onartu dituztenean, lasaitu eta beste kolore batez janzten dira. Aurreko batean bulba duen mutiko batek esan zuen dantzatzea oso gustuko zuela, baina, ez zuela egiten neska zela pentsatuko zutenari beldurrez. Azken finean, muturretara jo behar dute euren burua aldarrikatzeko. Gizarteak berak ez dituela ikusten sumatzen dute, baina transito egoera hori gainditzen dutenean, euren bidea egin dezakete. Hor ikusten da zein den gizartearen presioa; ezin dute izan nahi duten neska edo mutila.\nGenitalen arabera egozten zaio ume bati sexu bat...\nHala da, jaiotzean genitalei begira esleitzen da sexua; gehienetan, asmatzen da, ez da metodo txarra. Halere, batzuetan ez da asmatzen. Lehen, ikerketek esaten zuten 100.000 pertsonatik batean okertzen zirela; azken ikerketek, berriz, 1.000 pertsonatik batean. Dena den, kontua ez da okertzea; hori gerta daiteke; arazoa da, behin okertuta, umeak ez entzutea. Umeak bere identitatea aldarrikatzen duenean, gogorra da; baina, entzuten eta laguntzen ikastea beharrezkoa da. Ikerketek diote, laguntza jaso duten eta onartu dituzten haur transexualen kasuan, nerabezaroa zoriontsua eta ongizate-maila beste guztien berdina dela. Onartzen ez dituztenen artean, suizidio-saiakeren tasa izugarria da, %42k jotzen du horretara; gizartean %1,2 izan ohi da. Hortaz, gure haurrak onartzeak edo ez zer esan nahi du? Ia-ia hil ala biziko kontua dela.\nZer arazo sor dakioke ume bati bere sexu-identitatea aitortzen ez bazaio, edo hori ukatzean?\nPertsonak garen heinean, bakoitzak modu batean edo bestean jokatuko du. Batzuetan, umeak triste egoten dira, komunikatzeko arazoak izaten dituzte, baita harremanak sortzeko ere... Bestalde, beste batzuetan, euren sexu-identitatea aldarrikatzen dute, behin eta berriro; beste batzuk, aldiz, isildu egiten dira adin batera heltzean. Bakoitzak bere izateko era du. Aldaketa oso handia da ume batek transitoa igaro eta gero; hilabete pare bat pasa ondoren, askoz alaiagoa eta zoriontsuagoa izan ohi da. Zeri deitzen diozue transitoa?\nGuk transito soziala esaten diogu behin umea entzun eta onartu dugunean, laguntzen diogunean bere bidean, eta bera den modukoa agertzen denean gizartearen aurrean. Hor hasten da familiarentzat gogorrena: familia osoari kontatzea, azaltzea kanpoko jendeari, hurbileko ezagunei...\nBehin sexu-identitatea eta nortasuna onartu ondoren, ebakuntzara jo ohi da?\nDuela hainbat urte sexu-ebakuntza beharrezkoa zen nortasun-agirian sexu-aipamena aldatzeko. Sarraskiak egiten zituzten; peritu batek ikusi behar zuen zure genitalek bat egiten zutela onartutako sexuarekin, bestela, ezinezkoa zen agiria aldatzea. Horrek norberaren eskubideak urratzeaz gain, ez dauka inolako zentzurik; zorionez, gaur egun ez da beharrezkoa hori egitea. Dena den, esan beharra dago, kasu askotan, obsesioa izan dela, adibidez, zakila izatea. Txikitatik esaten badizute ezin zarela mutila izan zakilik ez duzulako, orduan horixe eduki nahi izango duzu, nahiz eta estetikoa baino ez izan. Halere, esan beharra dago ez direla egon uste den bezainbeste kasu, eta, gaur egun, gero eta gutxiago ematen dira. Gure borroketako bat da euren gorputzak maitatzea, eta egia esateko, txikitatik onartuak direnen artean, pozik bizi dira euren gorputzekin.\nHala ere, hormonazko tratamenduak dituzte kasu horietako neska-mutilek, ezta?\nBai, gure haurrek duten abantaila bat da nerabezaroan baino lehen blokeatzaileak jasotzeko aukera dutela. Hartara, bulba duen mutiko bati inoiz ez zaizkio bularrak haziko, ezta hilerokoa etorriko; hormona-jarioak blokeatuko zaizkio. Eta alderantziz, berdin; zakila duten neskek ez dute bizarrik izango, eta ez zaie ahotsa aldatuko. Gero, 15-16 urterekin, nahi izanez gero, hormonak jasoko dituzte, artifizialki. Hala, genitalak kenduta, euren sexuari dagokion guztia izango dute eskuragarri. Zenbat kasu daude Euskal Herrian?\nSuposatzen da 350-400 kasu inguru egon behar dutela, 18 urtetik beherakoen artean. Gaur egun, Chrysallisen 40 familia inguru gaude; duela urtebete taldea osatu genuenean, ordea, zortzi bakarrik ginen.\nOrokorrean, noiz jakin dezake ume batek neskatoa edo mutikoa dela?\nNork gogoratzen du noiz jakin zuen neska edo mutila zela? Inork ere ez. Betidanik jakin izan dugu. Kasu hauetan, bizpahiru urteko haurrek dagoeneko argi daukate zein den euren sexu-identitatea; eta ez dute ulertzen zergatik besteek ez duten ikusten. Orokorrean, hitz egiten hasten direnean hasten dira gauza horiek adierazten.\nElkarteak kartelak kaleratu zituen orain dela gutxi; eztabaida sutsua sortu dute... Horren albotik, Tomas Moro elkarte katolikoak salaketa aurkeztu zuen elkartearen aurka, adingabekoak galbideratzea egotzita. Zer deritzozu horri guzti?\nBagenekien deigarria izango zela, genitalak agertzen zirelako; baina, ez genuen espero halako iskanbilarik sortzea. Ez dugu polemika horretan sartu nahi izan. Tomas Moro elkarte ultrakatolikoa da, oso talde txikia. Gizartearen gehiengoa, aldiz, gure alde agertu da, eta erakunde eta alderdi politiko askoren babesa jaso dugu. Gizartea prest dago errealitate hau ezagutzeko. Are gehiago, elkarte horrek salaketa aurkeztu zuen, bai, baina, fiskaltzak ez zuen hori ikertu, eta atzera bota zuen. Espainiar Estatua garatuena da transexualitatearen inguruan mundu-mailan, ikerketa baten arabera. Chrysallis Euskal Herriatik lan handia egiten ari gara eta gauza askotan aitzindariak gara hemen. EAEko eta Nafarroako legeak oso aurreratuak dira. Nafarroan egin den Hezkuntza-protokoloa eta egiten ari diren Osasun-protokoloa oso onak dira. Hortaz, aitzindariak gara, eta bidea egiten ari gara. Hori dena mundura zabaltzen ari da eta munduko puntu guztietatik deiak jasotzen ditugu. Izan ere, argitaratu dugun hezkuntzarako materiala zortzi hizkuntzatara itzuli dugu, webgunean dago eskuragarri nahi duenarentzat eta dagoeneko milaka eta milaka deskarga izan ditu horrek.


Lagun Onak mendi taldekoak Aste Santutan Guadarraman izan ziren - Uztarria (Azpeitia)\nLagun Onak mendi taldekoak Aste Santutan Guadarraman izan ziren\nLagun Onak M.B. | Kirolak\n2002ko api. 16a, 12:04\nLagun Onak mendi elkarteak Aste Santuan egin zuen irteeran Guadarramako mendikatea ezagutzeko aukera izan zuen. Irteeran 44 mendizalek parte hartu zuten.\n44 mendizalek hartu zuten parte irteeran Argazki originala\nGuadarramako Mendikatea Sistema Central deritzon mendikatean kokatzen da. Gailur borobil eta perfil suabeko mendikate honek bi Gaztelak banatzen ditu, eta bertako gailurretatik egundoko ikuskizuna da bai Segovia baita Madril aldera ere.\nGailur ugari dira mendikate honetan, gehienak 2.000 metro ingurukoak. Egokiak dira gailurrez-gailur doazen trabesia luzeak, tontor errazak baitira. Eta tontor hauek egiteko nahikoa da 1.000 edo 1.200 metroko desnibela igotzea.\nPeñalara da 2.430 metrorekin tontorrik garaiena, bere inguruan jatorri glaziarreko aintzirak dira ezaugarri. Bertan izan ziren Lagun Onak-eko mendizaleek eta bertatik behera "garaiera galtzen" joan ziren einean "bertako pinudietan zehar ibiltzeko" aukera izan zuten.\nLa Pedrizan ere ibili ziren Lagun Onak-ekoak, "mendikate honetako beste alderdi ezaugarritsu bat". Granitoa nagusi da mendi honetan, eta haizeak eta euriak forma bereziak sortu ditu bertan. Lagun Onakekoen esanetan, "agian bertako harrian sortu diren forma bitxi horiei esker da hain preziatua inguru hau eskaladoreen artean, guk ere trepada piskat egin beharra izan genuen".\nOporraldiari amaiera emateko Segovian izan ziren igandean eta bertan bazkaldu eta etxerantzako bideari heldu zioten. "Autobusean batzuk erdi lotan eta beste batzuk triste zetozen oporrak amaitu zirelako, baina dagoeneko datorren urterako beste mendi batzuk ezagutzeko planak egin genituen".\nOsatzeko | 2002-04-16 : 12:04\nHelbide batzuk bilatu ditut Lagun Onakekoek euren ibilaldiak errepasatzeko. Hona hemen biak:\n- "Guadarrama Parkea":http://www.parquedeguadarrama.com\n- "Mendi ibilaldiak Guadarraman":http://www.arrakis.es/~azcola/excursion.html\nPixkat saiatzen denak, askoz gehiago aurkituko ditu, klaro.


Don't be Dummy - Aktualitatea - Lasarte-oria\nDon't be Dummy\nJoan den astelehenean, otsailaren 22an, "Don't be Dummy! Zuk ez duzu ordezkorik" bide-hezkuntzako programa egin zen Lasarte-Oriako Oriarte Institutuan\nEusko Jaurlaritzako Segurtasun Sailaren “Don’t be Dummy” kanpainaren ekitaldi ibiltari horiek trafiko-istripuak prebenitzeko helburua daukate eta Euskadiko ikastetxe ez unibertsitarioetako gazteei zuzenduta daude. Jaurlaritzako kanpaina honetan, 15 eta 20 urte bitarteko gazteek hartzen dute parte.\nLehenengo batxilergoko 103 ikasleri streaming bidezko saio bat eskaini zitzaien eta online bidezko saioa den arren, ekitaldian zehar testigantza ezberdinak ikusteko eta entzuteko aukera dago: ertzaina, suhiltzailea, larrialdietan lan egiten duen medikua eta trafiko-istripuek utzitako biktimak.\nOrain arte, Araba, Bizkaia de Gipuzkoako 46 udalerritan egon da programa eta dagoeneko 106 saio burutu dira, horietan 143 ikastetxe ezberdinek hartu dutelarik parte. Orotara, 24.300 ikusletik gora eduki ditu “Don’t be Dummy” programak eta 83 lekuko ausartu dira beraien esperientzia pertsonala kontatzera. “Don’t be Dummy” ekitaldien laburpen bideo bat ikus daiteke webgune honetan: youtu.be/BM3NpQNapq4.\nDummy, 3Dn sortutako avatar elkarreragilea, da ekitaldiko gidaria.\nDummy Crash bat auto ekoizleek beren eredu berrien segurtasuna probatzeko erabiltzen duten manikia da. Gure giza sendotasunera hurbiltzen den materialez sortua, hainbat egoeratan ordezkatzen gaitu.\nEkitaldian zehar Dummyk ondorio zehatz batera eramango dituen egoera eta emozio ezberdinak biziko ditu: “zuk ez duzu ordezkorik”. Prebentzioa bukaera dramatikoak ekiditeko irizpide ukaezin gisa ageri da.\nGazteria trafiko-istripuak izateko arriskua areagotzen duten faktore multzo baten jabe da. Alde batetik gazte psikologiari lotutako faktoreak daude (exhibizionismoa, norberaren gaitasunen neurriz kanpokotasuna, auto-baieztapena, arriskuaren topaketa, talde presioaren eragina) eta beste alde batetik aurreneko urteetako gidatze esperientzia eza.\n2019an 25 urte baino gutxiagoko 5.849 gazte trafiko-istripu batean nahasita egon ziren Euskadin; trafiko-istripuak gazteen heriotza-arrazoi nagusienetako bat direlarik. Iazko estatistikak erakusten duen datuak hotzikara sortzen du: 8.625 trafiko istripu izan ziren EAEn; bastaz beste, 24 istripu eguneko. Orotara, 51 pertsona hil ziren iaz, horietatik 13 oinezkoak ziren.\nDon’t be dummy Eusko Jaurlaritzako Segurtasun Sailak kudeatutako dohako ekitaldia da eta motorrezko ibilgailu baten gidari izateko zorian dauden, edo lagunekin batera ibilgailu batean bidaiari izango diren gazteak, errepideak dituen arriskuen inguruan eta aurretiaz har daitezkeen neurrien inguruan kontzientziatzeko beharrari erantzuten dio.\nInformazio gehiago jaso nahi izanez gero, bidali e-maila info@dontbedummy.eus helbidera edo deitu 944 66 86 10 telefonora.


Elizaren patroiak (eu) - Sorapedia\nElizaren patroiak (eu)\n1 Elizak, "monastegiak" eta patroiak\n1.3 Tirabira ekonomikoak\n2 Soraluzeko elizaren lehengo patroiak: Olasotarrak (ganboatarrak)\n3.1 Patroi berriak\n3.2 Abendañotarrak eta XV. mendeko eliza\n4 Abendañotarrak eta XVI. mendeko eliza\n4.1 Lanen hasiera\n4.2 Patroiari diru eske\n4.3 Lanen bukaera\n5 Vista Alegreko markesak\n6 Hondarribiako parrokia\n7 Patroiak kitto!\nElizak, "monastegiak" eta patroiak\nErtaroan, eliza arruntez gain "monastegiak" izaten ziren. "Monastegi" esaten zieten sasijabe laikoa zuten elizei. Jabe hauek elizen patroiak izaten ziren, eta hamarrenak eta gainontzeko eliz zergak kobratzeaz gain bertako abadeak aukeratzen zituzten. Horietako bat Soraluzeko Santa Maria monastegia izan zen.\nBi motako patroiak ziren: eliza beraiek sortu eta ordaindu zutenak (berezko patronatua), edo erregeak izendatuak (patronato de realengo). Lehen kasuan, patroia hiltzerakoan semeren batek edo bestelako senide batek hartzen zuen patronatua. Bigarrenean erregeak izendatzen zuen patroi berria, askotan aurrekoaren familiakoa.\nSoraluzeko parrokiaren kasua bigarrena izan zen, erregeak eman edota kendu ahal izatekoa.\nPatroiak kapareak edo nobleak izaten ziren, eta hainbat eskumen zituzten.\nGarrantzitsuena, hamarrenak kobratzeko eskubidea zen. Sasoi haietan, uzta jasotzerakoan nekazariek elizari ematen zioten hamarrena. Baina hamarrenak ez zituzten apaizek kobratzen, patroiak baizik. Honekin batera, baziren beste zerga txikiagoak ere, elizaren izenean haren patroiak kobratzen zituenak.\nBeste eskubide bat apaizak aurkeztearena zen. Hau da, eliza batek abade berria behar zuenean, patroiak aukeratzen edota onartzen zuen: patroiak abade berria aurkezten zuen, hortik izena. Eta askotan, patroiaren senidekoa izaten zen, familiako bigarren edota hirugarren semeak "kolokatzeko" modua.\nEta ez da ahaztu behar patroiak elizan zuen kokapena: mezetara joaterakoan leku onenean jartzen ziren, eta hiltzerakoan aldarearen aurre aurrean lurperatzen zituzten, ohorezko tokian. Soraluzen ez zen halakorik gertatu, patroiak kanpokoak ziren eta.\nElizen patroiek betebeharrak ere bazuten. Alde batetik, elizaren abadeak ordaindu behar zituzten. Eliza bakoitzak apaiz edo abade kopuru finkoa zuen, onuradunak esaten zitzaienak. Eta izan zitekeen errazio osokoa edo erdikoak. Soraluzeko parrokian baziren lau onuradun errazio osokoak eta beste bi errazio erdikoak (hau da, besteen erdia kobratzen zutena).\nHonetaz gain, patroiek urteko kopurua eman behar zuten eliza mantentzeko. Eta, behar zenean, eliza konpontzeko edo zabaltzeko lanak beraiek ordaindu behar zituzten.\nEliza baten ekonomian lau alde elkartzen ziren, interes kontrajarriekin: patroia, abadeak, eliztarrak eta erregea.\nPatroiak, hamarrenei esker irabazi politak zituenez, irabazi hauek defendatu behar zituen. Horretarako, apaizei ahal den gutxien ordaindu behar zien, elizaren konpontzen edo zabaltzen ahal den gutxiago gastatu eta, azkenean, erregearekin ondo konpondu, patronatua bere eskuetan mantentzeko. Ondo kudeatutako patronatu batek patroientzat hamarrekoen %50 eta %75 artekoa gordetzen zuen; dirutan edo garitan kopuru oso polita.\nAbadeek, berriz, beren onurak mantendu behar zituzten. Askotan, onura hauek agiri zaharretan ezarrita zeudenez, auziak izaten ziren kopuruak aldatzeko.\nEliztarrek, eliza egoera onean eta herriaren proporzioan izateko, patroiaren kontra jotzen zuten, honek beharrezko lanak ordaintzeko.\nAzkenik, erregea zegoen. Hamarrenetan diru asko mugitzen zenez, erregeek patronatoak erabiltzeko interesa zuten. Hainbat aldiz pesquisas egin zituzten berezko patronatuak eskuratzeko: jatorrizko titulu edota agiriak agertu ezean patronato de realengo bihurtzen zituzten.\nSoraluzeko elizaren lehengo patroiak: Olasotarrak (ganboatarrak)\nRiqueza y economía del País Vasco liburuan jasotzen duenez, Andoni de Astigarraga soraluzetarraren arabera 1215. urtean bazegoen eliza bat Soraluzen.\nHasiera batean, Soraluzeko elizaren patroia errege bera zen. Eta, beraz, Soraluzeko parrokia patronato de realengo zen. Baina 1267. urtean Gaztelako Alfontso Jakintsu erregeak Elgoibarko Olaso etxeko jauna zen Lopez de Ganboari eman zion patronatua.\n26 urte geroago, 1293.eko apirilak 3an, Gaztelako Antso IVak María González de Olasori berretsi zion patronato hau (eta Olaso, Eibar eta Errezilgoa).\nHurrengo mendean beste Juan Lopez de Gamboa zen Elgoibarko Olaso etxearen buruzagia, eta Soraluzeko Santa Maria, Elgoibarko San Bartolome, Eibarko San Andres... elizen patroia.\nSancha de Zarauzekin ezkonduta, alaba bakarra izan zuten, Maria Lopez de Gamboa, etxea eta patronatoak jaso zituena.\nMaria Lopez de Gamboa (1365-1410) Martin Ruiz de Avendañorekin ezkondu zen, Legutianoko jauna bera. Ordutik aurrera Avendañotarrak izan ziren Soraluzeko parrokiaren patroiak.\n1417.ean Juan II.ak berretsi zituen monastegi batzuen jabetza mariaren semeari, Fernando Ruiz de Gamboa y Avendaño, tartean Santa María de Placencia:\nSoraluze hiribildua sortu eta gutxira, leinu guduak sortu ziren, ehun urte baino gehiago iraun zutenak. Olasoko etxekoak ganboatarrak ziren, eta Soraluzen errotutako beste familia kapareak, Loiola-Oinaz eta Irure (Untzueta) etxekoak, oinaztarrak. Beraz, elkarbizitza ez zen erreza izango.\nAbendañotarrak eta XV. mendeko eliza\nSoraluzen gero eta biztanle gehiago zenez, 1400. urte inguruan eliza berria eraiki behar izan zuten. Lanak ordaintzea patroiari egokitzen zitzaion, baina Avendaño jaunak ez omen zituen lanak ordaindu, herritarrek baizik.\nHalaxe esaten zuten ehun eta berrogei urte geroago, elizaren patroiaren kontra abiatu zuten auzian:\n1488.ean soraluzetarrek Juan Lopez de Gamboa, elizaren patroia, salatu zuten; eta erregeak Juan de Ribera kapitaina bidali zuen auzia konpontzeko\nAbendañotarrak eta XVI. mendeko eliza\n1532an Martin de Igarza maixuak eliza berriaren traza bat burutu zuen, eta 1541an Pascual de Iturrizak beste bat.\nHasiera batean orduko patroiak lanetan lagundu ez zuenez, errekurtso ekonomikoak oso urriak ziren, eta 1542.eko dokumentu batzuen arabera eliztarrek konpromezua hartu zuten elizako lanetarako dirua mailegatzeko, eta lan berriak ez hasteko aurrekoak ordaindu artean. Beste dokumentu batzuen bitartez berriz, maiordomoek beren buruak maileguen zenbatekoa ordaintzera behartzen dituzte.\n1544. urterako kapera nagusia bukatuta zegoen, eta urte hartan bertan Domingo de Elorduy-k margotu zuen. Orduan lanak eten ziren diru berria lortu artean.\nEhun eta hirurogei urte lehenago gertatu zen moduan, elizaren patroiak, Avendaño jaunak, ez zuen lagundu nahi eraikitze lanetan ordaintzeko. Soraluzeko Udalak auzia hasi zuen 1545. urtean, baina ezer gutxi lortu zuen.\nIa hirurogei urte geroago, 1606. urtean, Diego de Avendaño zen Soraluzeko parrokiaren patroia. Orduan Soraluzeko Udalak Gipuzkoako korrejidoreari, Juan del Espinar lizentziatuari, parte hartzeko eskatu zion. Korregidoreak azaldu zuenez, lanak 1588.tik geldi zeuden, eta zorrak oso handiak ziren. Gainera, Udalak ez zuen dirurik, 1598.eko izurriteak sortutako kalteak oraindik konpontzeke zeuden eta. Elizaren burualdea bukatuta eta itxita bazen ere, sarrera aldeko hormak erdiraino altzata ziren. Egoera arriskutsua zen, haizearekin teilatuko olak erortzeko arriskua zegoelako; eta gainera, euri egunetan ez zegoen inolako babesik.\n1607.an epaia eman zuten, patroiaren kontra. Honek hogeitamar urtetan "hamarrekoen" herena eman behar zion elizari, eraikitze lanetan erabiltzeko; eta honetaz gain abadeen soldatak eta mantenua lehengo moduan ordaindu behar zituen. Avendaño jauna kontra agertu zen, eta errekurtsoa aurkeztu zuen, baina alferrik izan zen: 1612 urtean behin betiko ebazpenak aurrekoa berrestu zuen eta.\nKorrejidorearen esku-hartzeari esker diru arazoak konpondu ziren. Hurrengo urteetan hormak bukatu ondoren, eliza goitik itxi zuten ganga gotikoez, eta teilatua jarri zuten azkenean.\nHamarrenen herena lan guzti horiek egiteko heldu zen, eta gehiago ere: 1632-1636 urteetan alboetako habeartetan kaperak eraiki zituzten.\nJosepho Manrique de Arana e Iraola Soraluzen jaio zen (1644). Aita Gasteizko jauntxoa zen, eta ama soraluzetarra.\nMilitarra, 1685. urtean Carlos II. erregeak Villa Alegreko markesa izandatu zuen.\nHil baino lehen (1711 edo 1713) Soraluzeko elizaren patronatua eman zioten baina, itxura denez, emakida gauzatu baino lehen hil zen.\nOrduan, 1713/03/28ko Erret Dekretu baten bidez, patronatoa José Manrique de Arana y Aranguren semeari aitortu zioten, "...patronato hura bere aitari, Jose Manrique y Arana jaunari, onartua izan zenez, beregan gauzatzeko erret titulua aipatutako zalditeri koronelari bidali zioten".\nMarkes titulua diruz erosi zutenez, badaiteke patronatua ere bide beretik eskuratu izana.\n1638. urtean izandako setioan, frantsesek Hondarribia desegin zuten oso. Guztira 16.000 kanoi-bala erori ziren bertan. Kalterik gabeko etxerik ez zegoen, eta horietako asko erorita zeuden. Gaixo eta zaurituak bazter eta sotoetan etzanda zeuden. Ia ehun urte geroago herria ez zen lehengoratu oraindik, eta bertako elizak premia handiak zituen.\nHorregatik, José Manrique de Arana hiltzerakoan (1720), erregeak ez zion patronatoa honen semeari berretsi, baizik eta Hondarrabiako Santa Maria del Manzano parrokia-elizari eman, kobratutako hamarrenekin eliza konpontzeko. Eta Soraluzeko abadeak izendatzea ere Hondarribiako parrokiari zegokion\nSoraluzeko parrokia eta udalak erabakiaren aurka agertu ziren, batez ere alde ekonomikoaz.\nAlde batetik, kobratutako hamarrenekin Soraluzeko parrokiaren gastuei aurre egin behar zitzaien: apaizak mantentzeko "kongrua", ornamentu berriak erosi, eliza bera mantendu eta konpondu... Hurrengo urteetan hainbat auzi izan ziren: 1728, 1741, 1747 eta 1761. Ondorioz, 1734.ean epaileek hamarrenen laurdena bahitu zuten, eta 1747.ean oraindik ez zen askatu.\nBigarren desadostasuna bi parrokien arteko hamarrenen banaketari zegokion.\nBehin auzia argituta, sistema honek ehun urte eta gehiago iraun zuen, 1837. urtera arte.\n1837. urtean Estatuak hamarrenak bertan behera utzi zituen. Haren ordez, Contribución de Culto y Clero izeneko zerga sortu zuen (1840/07/16) abadeen soldatak Estatuaren bidez ordaintzeko.\nHamarrenak deseuztuta, elizen patroiak eta patronatoak ere desagertu ziren.\n↑ La fundación de la villa de Eibar: llegando a Villanueva, desde el Monasterio de San Andrés de Eibar y las Ferrerías del Ego, en el valle de Markina. Elena Barrena (Eibar 1346-1996. Ekarpen historikoak. Aportaciones históricas. 17-37 orrialdeak. Eibarko Udala & Eusko Ikaskuntza 1999).\n↑ A don Juan de Ribera, capitán mayor de la frontera de Navarra, que vea los agravios que Juan López de Gamboa, señor del solar de Olaso, hace a los parroquianos y feligreses de la iglesia de Santa María de la villa de Placencia, (Guipúzcoa), la cual tiene ocupada, llamándola monasterio (Archivo General de Simancas 1488/12/04).\n↑ Patronato de Placencia: Correspondencia referente a los aspirantes a las plazas que vacaban en la iglesia de Placencia (Hondarribiako Udal Artxibo Historikoa 1639-1820).\n↑ Sobre reparos, ornamentos y congrua de la parroquial de Placencia, cuyo patronazgo tiene Fuenterrabía. El cabildo eclesiástico y secular de la villa de Placencia contra el cabildo eclesiástico de Fuenterrabía (Madrilgo Nazio Artxibo Historikoa. Agrupación de Fondos Consejos Suprimidos 1728).\n↑ Sobre la entrega del producto de los diezmos de dicho patronato que habían estado secuestrados desde 1734, así como sobre la reparación y ornamento de dicha iglesia. La villa de Placencia contra el cabildo eclesiástico de la ciudad de Fuenterrabía, patrono de la iglesia parroquial de Placencia (Madrilgo Nazio Artxibo Historikoa. Agrupación de Fondos Consejos Suprimidos 1741-1747).\n↑ Ejecutoria del pleito seguido en la Cámara de Castilla por Ignacio de Iraola, cura y beneficiado de la iglesia parroquial de Santa María de Placencia y Martín de Iraolabeitia, alcalde ordinario de la misma, contra el cabildo eclesiástico de Fuenterrabía, sobre el secuestro de la cuarta parte de los frutos del patronato de dicha iglesia (Madrilgo Nazio Artxibo Historikoa. Agrupación de Fondos Consejos Suprimidos 1747).\n↑ Sobre aumento de congrua, para la parroquia de Placencia, obras y otras cosas. Los presbíteros y beneficiados de la iglesia parroquial de Santa María la Real de Placencia, Guipuzcoa contra el cabildo eclesiástico de Fuenterrabía, patrono de dicha villa de Placencia y contra Agustín de Azcarate, vecino de Placencia (Madrilgo Nazio Artxibo Historikoa. Agrupación de Fondos Consejos Suprimidos 1761).\n↑ Patronato de Placencia: Pleito litigado entre el vicario y beneficiados de la iglesia parroquial de Fuenterrabía acerca de la proporción en que debían recibir los frutos procedentes de aquella iglesia que S. Majestad concedió al Cabildo de Fuenterrabía como indemnización de los perjuicios que tuvo en el sitio de 1638, por Real Cédula de 3 de diciembre de 1720 (Hondarribiako Udal Artxibo Historikoa 1639-1820).\n↑ 1837/07/29ko Erret Dekretua: Se declaran suprimidas la práctica del diezmo y las primicias.\nRetrieved from "http://www.sorapedia.eus/index.php?title=Elizaren_patroiak_(eu)&oldid=28441"\nThis page was last edited on 31 May 2022, at 23:41.


kritiken hemeroteka » Isileko entziklopedia emozionala\n« Borroka, frustrazio eta iraultza isilak | Bekaizkeriaren erakarmenaz »\nIsileko entziklopedia emozionala Joannes Jauregi / Berria, 2017-12-03\nZineman sarri esaten da pantailan ikusten duguna bezain garrantzitsua dela ikusten ez duguna. Literaturan, papereratutako hitzez gain, tintontzian geratu direnei ere erreparatu behar omen zaie. Idazleak, dioena ez ezik, isiltzen duena ere menderatu behar omen du. Are gehiago ipuingileak.\nLaugarren ipuin-liburua du Eider Rodriguezek oraingo hau. Sei narrazioz osatuta dago, eta, egilearen orain arteko guztiek bezala, lehen ipuinaren izenburua du liburuak. Jarraikortasun horren ildotik, esan beharra dago Bihotz handiegia-n aurkituko dugunak nekez harrituko duela Rodriguezen ipuingintza ezagutzen duen irakurlea. Izan ere, pertsonen arteko harremanak ditu langai: harreman mingostuak, harreman arroztuak, harreman izoztu eta etenak, eta haien guztien azpiko autobide emozional konplexua. Eta horretan, bederen, betiko idazle bera dugu.\nHala ere, Bihotz handiegia-n orain arte ez bezala haztatzen ditu Rodriguezek jada berezkoa duen intimismoaren mugak, ertzak eta barrunbeak. Pertsonaiak berak baino gehiago, pertsonaia horien ni-ak dira nagusi ipuinotan, eta ni horien barruko emozio eta sentimenduen etengabeko joan-etorriak. Hargatik ere, Rodriguezek ez du bisturia hartu eta bere pertsonaien disekzio emozional kirurgikorik egiten, haien erraiak azalera ekarri eta banan-banan aletu eta aztertzeko. Horren ordez, isiltasunaz maisuki baliatzen da idazlea, esandakoarekin bezainbeste (edo agian gehiago) kontatuz esan gabekoarekin. Horretarako, ezinago zainduak dira ipuinotako ahots narratiboak, eta erabat menderatzen dituzte beren isiltasunak, maisuki tolestuz lehen nahiz hirugarren pertsonara, eta inoiz baita bigarrenera ere, Paisaiak ipuinean, esate baterako. Ipuin aipagarririk bada, halere, liburuari izenburua ematen dion Bihotz handiegia da hori, non Rodriguezek bere ipuingintzaren zinezko harribitxi bat zartarazten digun muturrean.\nBere intimismo sotil horretan, berebiziko garrantzia dute eguneroko bizitzako objektu eta keinuek, kasik haien azpian baleude bezala bisturiaz erauzi gabe ere gardenki antzematen diren emozioen zainak. Xehetasunik txikienen atzean mundu bat dagoelako sentipena du irakurleak: azazkal batzuen more zartatua, Queen-en kantu bat, arrainontzi hutsa… Guztiak ezinbesteko bilakatzen dira, funtsean kanpoko munduko elementu horiek pertsonaien barne mundua islatzen baitute.\nAzkenik, ezin aipatu gabe utzi zenbait ipuin hanka-puntetan zeharkatzen dituen kutsu politiko leuna. Pertsonaia batek baino gehiagok duen klase-kontzientzia, Frantziaren eta Espainiaren arteko muga, zeinak atrezzo huts baino gehiago delako irudipena eman nahi duen… Ez da diskurtso politikorik taxutzera iristen, noski, horrek ziur aski zangotraba egingo bailioke ipuinetan nagusi den intimismoari. Nolanahi ere, liburuan badirudi lanketa-eske dagoela berariaz landu gabeko harrobi hori, ate erdi irekian zelatan dagoen mamuak barrura sartu nahiko balu bezala.\nFuntsean, esku artean dugun hau egilearen ipuingintzaren alerik finena da, bere ibilbidearen kateari tinko eutsi eta distira ateratzen diona. Ea hurrengo katebegiak zer dakarkigun.


"Etorkizuna gazteona da; geuk ere erabaki dezagun zer gura dugun" - Aretxabaleta - Goiena.eus\n"Etorkizuna gazteona da; geuk ere erabaki dezagun zer gura dugun"\nMirari Altube 2016-04-29 13:04\nIbai Zangitu eta Joseba Urzelai, Durana kalean.\nDatorren eguaztenean emango diote bukaera sinadura bilketa kanpainari Aretxabaletako Gure Esku Dago lantaldeko kideek, eta pozik daude aretxabaletarrek emandako erantzunarekin; izan ere, 1.200 sinadura jaso dituzte. Ibai Zangituk eta Joseba Urzelaik azaldu dute guztia.\nGaur, egubakoitza, ere badago sinatzeko aukera, eta hori girotzeko Donostiatik datorren Ion Martinez Txiki-ren bakarrizketa saioa izango da Pagaldaixenean, 20:00etan.\nZelan joan da sinadura bilketa?\nIbai Zangitu: Oso ondo! Aretxabaletan 650 behar genituen baina gure erronka izan zen 1.000 jasotzea; baita lortu ere. 1.200 inguru goaz (eguaztenean) eta azken egunok ere probetxuzkoak izatea espero dugu.\nSinatzaileen gehiengoaren irudia zein da?\nI. Z.: Helduek eta nagusiek bikain erantzun dute; gazteak dira dinamika honetara gutxien hurreratu direnak. Gazteengana iristeko gaude oraindik, eta Gure Esku Dago-ren bueltan orokorrean gertatzen dabilen kontua da; helduak dabiltza bileretan, ekitaldietan… Baina etorkizuna gazteona da! Hortaz, gazteok erabaki beharko dugu ba zer gura dugun, ezta? Horregatik azken ekitaldiak horiei begira antolatu ditugu, kontzertua eta bakarrizketa saioa, hain zuzen.\nZergatik animatu beharko lirateke herritarrak sinatzera?\nJoseba Urzelai: Gure eskubidearen aldeko aldarrikapen bat egiten gabiltza, Euskal Herriaren egoerari buelta erdia eman gura diogu.\nI.Z.: Herri bat garen heinean gure etorkizuna erabakitzeko eskubidea dugu. Zer izan gura dugun geuk erabaki gura dugu, ez diezagutela kanpokoek inposatu. Hemen bizi garenok elkarrekin erabaki dezagun hori.\nSinadurak jasotzeko orduan elkarteen laguntza izan duzue, ezta?\nJ. U.: Bai, guztiak eskertu gura ditugu; izan ere, gastronomia elkarteek pintxoak egin dizkigute eguaztenetako pintxo-poterako.\nI.Z.: Aretxartek, ostera, zozketarako saria eman digu. Hortaz, eskerrik asko guztiei!\nZeintzuk bozkatu ahal izango dute ekainaren 12an?\nI. Z.: Aretxabaletan erroldatuta dauden eta 16 urte beteta dituzten guztiek.\nJ. U. :Kontuan hartu behar dena da nortasun agirian agertzen den bizilekua ez bada Aretxabaleta, nahiz eta hemen egon erroldatuta, udaletxean eskatutako errolda agiria aurkeztu behar dela.\nSinatu ez dutenek ere bozkatu ahal izango dute, ezta?\nJ.U.: Bai, horixe! Sinadurak beharrezkoak dira galdeketa egin ahal izateko baina garrantzitsuena bozkatzea da.\nI.Z.: Jai egun handi bat izango da ekainaren 12a eta hainbat ekitaldi antolatuko ditugu. Emaitzaren gainetik parte-hartzea izango da garrantzitsuena. Bideak pausoz pauso egiten dira eta pauso garrantzitsua emango dugu orduan. Poliki-poliki aurrera goaz!


Aitor Arregi Galdos ('Handia' film luzeko zuzendaria): "Istorioa modu errealean kontatzea da asmoa" - Oñati - Goiena.eus\nAitor Arregi Galdos ('Handia' film luzeko zuzendaria): "Istorioa modu errealean kontatzea da asmoa"\nAitziber Aranburuzabala Juldain 2017-09-01 09:00\nAitor Arregi eguaztenean, Donostian. Argazkia: Xabi Berzosa\nIrailaren 22an hasiko den 65. Donostiako Zinemaldiko Sail Ofizialean aurkeztuko dute Loreak filma egin zuen lantaldearen azken lana: 'Altzoko Erraldoia'-ren istorioa. 2016ko apirilean hasi zen Moriarti Ekoiztetxea Handia filma errodatzen. Aitor Arregi Mondragon Unibertsitateko irakasle eta zinemagile oñatiarrak eta Jon Garañok zuzendu dute. Nekatuta daudela aitortzen duten arren, pozik daude emaitzarekin.\nZelan doaz azken joste-lanak?\nGerorako geratu diren gauzatxo horiek ixten ari gara. Batetik, soinu nahasketekin ari gara; soinua beti bukaerarako ixten da, irudia guztiz bukatuta dagoenerako. Efektu bereziak direla-eta, nahiko zalaparta izan dugu, baina katearen azkeneko zatian gaude, bai.\nEfektu bereziak ziren erronka nagusietako bat. Zer moduz?\nPozik gaude; erronka nagusietako bat zen, bai, efektuen bitartez lortu gura genuen filma sinesgarria izatea. Alde batetik, erraldoiaren figura dago, eta horrekin pozik gaude; grabazioan egin daitezkeen trukoak ditu, batetik, eta efektu bereziekin egindakoak, bestetik. Eta, era berean, XIX. mendeko giroa ere irudikatu behar genuen. Eta horrekin guztiarekin istorio errealista bat lortzea zen helburua. Orokorrean, fantasiako filmetan ez da inporta efektuak agerian agertzea, baina, kasu honetan, kontakizuna ahalik eta errealen geratzea da ikuspuntua. Ez da fantasiazko mundu bat, XIX. mendeko istorio bat baizik; hortaz, efektuak sartu behar dira efekturik ez dagoela erakusteko, eta hori da zailena.\nEta horretarako aukeratu duzue User T38 etxea. Zeintzuk dira?\nMadrilgo enpresa bat da, hemen ez dago horrelakorik; hango bazkidetako bat Lasarteko mutil bat da, eta harreman ona izan dugu. Behar izaten den moduan, elkarrekiko pazientzia handia izan dugu.\nMusikari dagokionez, Loreak-en moduan, Pascal Gaignerekin ari zarete. Zelan moldatu zarete?\nAspaldiko ezaguna da guretzat, ia betidanik ibili gara harekin lanean; horrek lagundu egiten du, azken finean, konfiantza batetik abiatzen zarelako. Hor badago fase bat ajuste fasea esaten zaiona; hau da, berak filma ikusi ondoren proposamen bat egiten du eta eztabaidatu egiten dugu gero. Hori da, agian, gauzarik zailena, ajustean gauzak adostea. Behin hori eginda, ibilbidea samurragoa da. Pascal garantia bat da, badakizu egingo duen musika oso ondo egongo dela, eta sekulako lasaitasuna ematen dizu horrek. Pozik gaude musika emaitzarekin.\nOrokorrean, hortaz, itxura ona hartzen diozula dirudi.\nOrokorrean, pozik nago emaitzarekin, baina gertatzen dena da oso kutsatuta ere banagoela; izan ere, auskalo zenbat bider ikusi dudan filma osorik; 200 aldiz? Batek daki! Zure ikuspuntua ahuldu egiten da eta ikusle arrunt batek ikusiko ez dituen gauza asko ikusten dituzu. Nire aurreko lanekin, urte batzuk behar izan ditut modu objektiboan ikusi ahal izateko. Hala ere, pozik nago, baina, aldi berean, urduri ere bai, jendearen erantzunagatik. Jendeak espektatiba handiak ditu, bi aldetatik: Loreak-en atzean zegoen taldearen hurrengo lana da, eta hark sortu zuen zaratak eragin du espektatibak sortzen; eta horretaz gain, Altzoko Erraldoia-ri buruzko istorioa da, pertsonaia ezaguna, XIX. mendekoa... Kuriositatea piztu duela dirudi. Horrek guztiorrek ilusioa eta urduritasuna sortzen dizu.\nAbuztuaren 23an aurkeztu zenuten filmaren aurrerapena. Zelako feedbacka jaso duzue?\nHasiera batean, ona; orokorrean, iritzi ona. Batzuek esan digute gutxi erakusten dugula eta misteriotik jotzen dugula... Motela dirudiela ere esan digute. Hasierako teaser-trailer bat da, eta asmoa da hemendik aste pare bat barru beste bat botatzea, beteagoa. Teaser-a pentsatu dutenek –zuzendariak ez gara lan horretan ibili– asmatu egin dute informazioa ematen; asko erakutsi barik, aperitiboa da.\nIrailaren 22an hasiko da Zinemaldia. Ze asmorekin zoazte?\nOraindik ez digute zehaztu zein egunetan izango den gure aurkezpena, baina, duda barik, ohorea da Zinemaldian egotea: horrek bermatzen dizu foku bat egongo dela horrenbeste esfortzu eskatu dizun proiektuan; izan ere, ikaragarria da zenbat film dauden apenas oihartzunik izaten ez dutenak gero; beldur hori izaten duzu filma egiten ari zarenean. Zinemaldiko esperientzia oso polita izan zen; kasu hartan, zuzendari lanetan beharrean, atzeko lanetan ibili nintzen. Sinatuko nuke antzerako bizipenak errepikatzea. Loreak-ekin ez genuen saririk irabazi, baina indartuta atera zen, eta horrek lagundu zion geroko ibilbidean.\nAurrez Zinemaldian egon izana lagungarri izango da, ezta?\nEsperientzia bat ematen dizu, badakizu zer egin zen ondo, zer ez... Abiapuntu bera izateak paralelismoetara bultzatzen zaitu, baina oso film ezberdinak dira. Talde bera dago, baina generoa, garaia... bestelakoak dira. Hain justu, hori da bilatu duguna, aurrekoa apurtzea.\nZinemaldiaz gainera, baduzue beste jaialdi batzuetarako asmorik?\nLoreak-ekin moduan, banaketa etxe bat hartu dugu, eta orain hasi da erakusten; hortaz, ez dugu oraindik datu zehatzik, baina, dirudienez, harrera ona izaten ari da. Loreak bezala, Handia ere, gehienbat, jatorrizko bertsioan –euskaraz– mugitzeko asmoa dugu, Espainian bikoiztu egingo duten arren.


“Sariei esker, jendeak badaki zertan nabilen” - Elhuyar Aldizkaria\nHasiera » Ekinean » “Sariei esker, jendeak badaki zertan nabilen”\n2015/02/06 316. zenbakia\nSaioa Alvarez Sabatel Elikagaien ikertzailea\n“Sariei esker, jendeak badaki zertan nabilen”\nArg. Saioa Alvarez\nSaioa Alvarez Sabatel emultsioen gantza nola gutxitu ikertzen ari da AZTI-Tecnalian. Ikertzen ez ezik, egiten duen lana zabaltzen ere ahalegintzen da, eta arrakasta handiarekin egiten du, gainera. Horren adierazle da iazko Dance your PhD (Dantzatu zure tesia) lehiaketan jasotako saria. Science aldizkariak antolatzen du lehiaketa, eta, bertan, doktoregaiek dantzaren bidez azaldu behar dute tesiaren gaia. Alvarezek dantzan eta kantuan jarri zituen taldekideak, eta denen artean gantz gutxiko maionesa nola egin esplikatu zuten. Reduced-fat mayonaise: Can’t maintain it’s stability bideoari esker, Kimika arloko saria irabazi zuen Alvarezek.\nSari horrek, gainera, beste bat ekarri zuen. Izan ere, EHUren irudia zabaltzen lagundu duten ikasleentzako sariketan, bigarren saria eman zioten, Dance your PhD lehiaketagatik. “Erdi jolasean bururatu zitzaidan bideoa egitea, eta ezustean harrapatu naute sariek. Beraz, poz-pozik nago, noski”, aitortu du Alvarezek. Haren ustez, egiten ari den tesiari buruzko interesa piztu izana da sarien alderdirik onena: “Sariengatik izan ez balitz, tesia unibertsitatean aurkeztuko nuke eta kito, Sariei inor gutxik jakingo luke. Orain, berriz, jendeak badaki zertan nabilen”.\nBatek kontrakoa pentsa badezake ere, onartu du ez duela gai horretan ikertzen janari osasungarriagoak lortzeko gogoak eraginda, edo ikuspuntu komertzial batek bultzatuta. “Ikerketa horretarako beka bazegoen, ikusi nuen, eta hartu egin nuen”, azaldu du. “Baina berdin hartuko nukeen helburua beste bat izan balitz, esaterako, testura bereziren bat lortzea. Emultsioak ezagutzea eta teknologia erabiltzea da niri gustatzen zaidana, eta horregatik ikertzen du, ez beste zerbaiten bila nabilelako”.\nEtorkizunean, arlo berean ikertzen jarraitu nahiko luke. Orain sukaldaritzaren zientzia bogan badago ere, eta AZTIk sukaldaritzaren zientziarekin lotura nahiko estua duen arren, Alvarezek gogokoagoa du elikagaigintza industriala. “Industrian, oso tarte txikia dago ikerketatik aplikaziora; niri asko gustatzen zait hori”. Ikerketa-mota hori egiteko, atzerrira joan beharko duela iruditzen zaio, gure inguruan sektore hori ez baita oso indartsua, eta ikerketa ere ez baita bereziki bultzatzen.\nSaioa Alvarez Sabatel\nLeioan jaioa, 1986an. Unibertsitateko ikasketa guztiak Euskal Herriko Unibertsitatean egin zituen; lehenik, Nutrizioa eta Dietetika, eta gero, Elikagaien Zientzia eta Teknologia. Elikagaien Segurtasuna eta Kalitatea masterra egin zuen jarraian, eta haren tesia eta proiektu txiki bat burutu zituen AZTI-Tecnalian. Orain, doktore-tesia egiten ari da, leku berean.


Azinhaga (en) , 1790eko abenduaren 17a\nLondres, 1876ko azaroaren 21a (85 urte)\nFrantziarekin aliatu zen, eta ingelesek atxilotu zuten 1810ean. Brasila joan zen Joan erregearekin, eta hark Rio Grande do Sul estatuko jaurlari izendatu zuen 1821ean. Portugala itzuli zenean Portoko gobernaria izan zen (1826) eta gerrako ministro izendatu zuten hurrengo urtean. 1836. urteko iraultzaren ondorioz, erbesterako bidea hartu behar izan zuen, eta hamar urtez enbaxadore izan ondoren (Londres, Madril, Viena) gobernuburu izan zen 1846-1849 urteetan, Costa Cabral aginpidera iritsi zen arte, hain zuzen. Ingelesen laguntzaz aginpidetik egotzi zuen Costa Cabral eta bera jarri zen gobernuburu, baina hasieran lagundu zioten ezkertiarrekin arazoak izan zituen, eta oposiziora igaro behar izan zuen. Erroman (1862-1869) eta Parisen (1869) enbaxadore izan ondoren, Portugala itzuli zen, eta estatu-kolpe baten bultzatzaile izan zen 1870. urtean. Aurreko agintariak karguetatik kendu ondoren, Londresen izan zen enbaxadore hil zen arte.\nMultimedia: João Oliveira e Daun, duque de Saldanha\nAzken aldaketa 23 ekaina 2021(e)an, 07:28(e)tan\nOrriaren azken aldaketa: 23 ekaina 2021, 07:28.


BOE.es - Estatuko Aldizkari Ofiziala: Euskaran, gehigarria 21/09/2017\nBOEren euskarazko gehigarria: Osteguna 21 de iraila de 2017, Zk. 228\nXedapen autonomikoen aurkaratzea (KALOren V. titulua), 6330-2015 zenbakikoa, 2015eko irailaren 27ko hauteskundeen emaitzak direla-eta Katalunian prozesu politikoa hasteari buruzko Kataluniako Parlamentuaren 1/XI Ebazpenarekin loturikoa. Autodeterminazio erreferendumaren lege-proposamena izapidetzearen inguruko Kataluniako Parlamentuaren 2017ko irailaren 6ko zenbait erabakirekin zerikusia duen exekuzio-intzidentea.\n(gaztelaniaz) PDF (2017/10738 - 1 or. - 155 KB)\nXedapen autonomikoen aurkaratzea (KALOren V. titulua), 6330-2015 zenbakikoa, 2015eko irailaren 27ko hauteskundeen emaitzak direla-eta Katalunian prozesu politikoa hasteari buruzko Kataluniako Parlamentuaren 1/XI Ebazpenarekin loturikoa. Errepublikaren iragankortasun juridikoaren eta fundazionalaren lege-proposamena izapidetzea onartzearen Kataluniako Parlamentuko Mahaiaren 2017ko irailaren 7ko akordioarekin zerikusia duen exekuzio-intzidentea.\n(gaztelaniaz) PDF (2017/10739 - 1 or. - 155 KB)\nHFP/885/2017 Agindua, irailaren 19koa, Estatuaren 2018. urterako Aurrekontu Orokorren Legeak katastro-balioak eguneratzeko koefizienteak ezartzen ditu, eta, agindu honen bidez, koefiziente horiek aplikatzekoak izango zaizkien udalerrien zerrenda ezartzen da.\n(gaztelaniaz) PDF (2017/10740 - 38 or. - 2.429 KB)\nHFP/886/2017, irailaren 20koa, Kataluniako Autonomia Erkidegoaren Aurrekontuetan 2017rako Kreditu Eskuragarririk ez dagoela Deklaratzen duena.\n(gaztelaniaz) PDF (2017/10741 - 1 or. - 152 KB)


Botaba argazki-lehiaketea antolatu dau Labayruk - bizkaie.biz\nBizkaie! 2020-07-30 10:33 Euskerea berbagai\nEuskal esamoldeen mundua ezagutarazotea da helburua.\nBagiletik martxan dago Botaba euskal esamoldeen inguruko ekimena. Olgeta, proba eta erronka ugariren bidez, gazteek esakuneak ezagutu, landu eta erabili ditue, euskal erregistro kolokiala modu dibertigarrian ikasiz. Orain, ekimenaren lehenengo fasea amaitzeko, argazki lehiaketea antolatu dau Labayru Fundazinoak, pepe eginda bizi esaldia oinarri dala.\nGazteentzat erreferente diran Dj Bull eta Zuriñe Hidalgoren laguntzinoagaz, egunotan udeari lotutako esamoldeak lantzen ibili dira Botaban, esate baterako, Hi bizi haiz hi alper-alperrik! eta goian aitatutako pepe eginda bizi. Azken hau erakusten daben argazkiak bialdu behar izan ditue lehiaketako parte-hartzaileek. Argazkietan irudimena erabilteko eskatu deutse gazteei.\nInstagram bidezko lehiaketea danez, argazkiak bertara igon behar izan ditue parte-hartzaileek, @botabaunibertsoa kontua etiketauta. Irabazleak nortzuk diran be kontu horretan esango dabe. Bat-bateko argazkiak egiteko Polaroid argazki-makinea emongo deutse argazki onenari.\nBotaba ekimenak agur esango dau, beraz, abuztuan deskantsua hartu eta uda ostean indarbarrituta bueltetako. Aurreko asteetan jente ezagun ugarik hartu dau parte, gazteak euskal esamoldeen mundura erakarteko: Alex Sardui, Izaskun Moyano, Ainhoa Etxebarria, Pello Bilbao, Julian Jantzi eta Itziar Atienza dira horreetako batzuk.


kotxean txikitxuekin | Galdakao Autoeskola\nBidalketa 2015, March 23 by autoeskola\nAste Santua badator eta kotxean umeekin bidaiatzeko aholku batzuk dakarguz hemen.\nOso estresantea da, gidatzerakoan umeak negarrez edo eztabaidan hastea, eta egoera estresagarriek sarritan arriskua ekartzen dute, umeak normalean ordu bete baino luzeagoko bidaietan aspertu egiten dira eta hortik etortzen dira beraiekin bidaiatzerakoan arazorik handienak.seguruago eta erosoago bidaiatzeko irakurri gure aholkuok:\n1) Bidaia aurretiaz planteatu, ahalik eta ondoen. Bide aukera bat baino gehiago pentsatuta eduki, batez kale egin ezkero alternatibak eskura eukiteko. Bidaia aurretiaz pentsatzen baduzu gainera bidaia “abentura“ baten moduan ezagutzera eman dezakezu , ipuin baten moduan, pasatzen zareten tokien inguruko istorioak kontatuaz, kotxean ibiltzea gustuko izatea lortuko duzu.\n2)Gainera jolas bezala planteatzerakoan arauak sartu ditzakezu eta arau horien bitartez bidaia seguruagoa bilakatuz) eraman kotxea garbi, usain gozoarekin, tenperatura egokian eta kotxe barruan dena era egokian helduta. Jarri iezaiezu gustatzen ziaen musika, al baduzu eraman ipuin libururen bat, eta denbora pasatzeko sistemaren bat digitala edo analogikoa (koloreetako arkatzak eta libuzka bat nahikoa izna daitezke)\n3) entretenitzeko estrategiak: milaka dituzu, gidoia bat prestatu dezakezu bidai bakoitzean era ezberdinean egiteko, ikusi makusi klasikotik hasi eta errepidea irakurtzera bultzatzen duten ekimenetara, eskatu umeei gidatzen lagundu diezazuten errepidea irakurriaz. errepidean txarto jarrita dauden ikurrak deskubritu, zubi bat pasatzerakoan makurtzea eskatu, edo prestatu eurek parte hartu eta osatu alko duten historiaren bat. joku sinbolikoa erabili dezakezu: suhiltzaileak zaretela imaginatu, edo mezu garrantzitsu bat entregatu behar duzuela ameztu.\n4) atzedenaldiak sakratuak dira, bidaiak iraungo duen tartea aurretiaz asimilatzen baduzue, hasi orduko bidaiak\n5) ordu iraungo duela erabaki baduzue inor ere ez da agobiatuko denbora zenbat iznago dne galdezka eta giraiak ez du korrika ibiltzeko tentaziorik izango, bide hertzean dauden loreak begiratzeko geldi aldi bat egingo dugu pozi, edo kafetxo bat hartuko duigu ilusioz.5) eraman bide segurantzarekin bateragarriak diren elementuak jostailuak eta jolasak.6) eraman bidaiarako egokiak diren jakiak eta edariak.\nKategoria: aholkua Etiketak: bide segurantza, gida baimena, karneta, kotxea, kotxean umeekin, umeekin bidaiatu\n← nola birziklatu auto bat\nFarmakoak eta gidatzea →\nseguru gidatzeko ikataroa\nNire Ikasletxuen Istorioak\nFarmakoak eta gidatzea\nnola birziklatu auto bat


Mataróko legionela-agerraldiak kaltetutako hamazazpi lagunek salaketa aurkeztu dute | Consumer\nMataróko legionela-agerraldiak kaltetutako hamazazpi lagunek salaketa aurkeztu dute\nKasuaren erantzukizunak zehazteko ikerketa eskatu dute\nGuztira 17k, Mataróko Cerdaniola auzoan (Bartzelona), legionela-agerraldiak eragindako ehun lagunetik gora salaketa aurkeztu dute instrukzioko epailearen aurrean. Hala, epidemiak kaltetutakoek agerian utzi dute gertatutakoa, eta kasuaren erantzukizunak zehazteko ikerketa bat eskatu dute.\nSalatzaileak orain daude zain, epaitegiak prozedurari hasiera eman diezaion. Lehen urratsa da kasu horretan dagoen zaintza-epaitegia zehaztea. Hori arduratuko da ikerketa hasteaz eta laborategi pribatuei analisiak egiteaz, beharrezkoa izanez gero.\nKaltetuen abokatuak, Marc Fonte glòriak, adierazi zuen, 17 pertsona horiez gain, agerraldia egin nahi duten auzoko beste auzotar batzuk ere agertu direla. Hori dela eta, datorren ostiralean bigarren salaketa aurkez daiteke instrukzioko epailearen aurrean.\nagerraldi legionela-eu salaketa


Jarduketaren garapena eta hasiera - Suhiltzaileak\nJarduketaren garapena eta hasiera/\nLarrialdien boluntariotzako arretatik zerbitzu profesionalizatu bat ematera igarotzea.\nSuteak itzaltzeko zerbitzuaren eredua zehaztu eta onartu ondoren, 1985 urtean zehar egin zen Oñatiko Zubillagako suhiltzaile etxea osatzeko balioko zuten suhiltzaile profesionalen lanpostua betetzeko lehen hautaketa prozesua, eta haiek izango ziren Foru zerbitzuaren jarduera abian jarriko zuten lehen baliabide operatibo profesionalak.\nZubillaga suhiltzaile etxeko lehen suhiltzaile promozioa (1985)\nBidasoako suhiltzaile etxearen eraikuntza Irunen (1987)\nUrte hauetan denetan gertatu diren faktore eta baldintza desberdinek berekin ekarri dute 80ko hamarkadan egindako ikerketetan zehaztu zen modu berean PSISZ garatzeko ezintasuna.\nGainera, hasierako ikerketak lurraldean suhiltzaile etxeak ezartzeko eta irekitzeko aldi motz bat aurreikusten zuen, alabaina, errealitatea bestelakoa zen, hainbat baldintzatzaile zirela-eta, hasierako ikerketan proiektatu ziren suhiltzaile etxeen eraikuntza eta irekiera ia bi hamarkada atzeratu ziren.\nGaur egun zabalik daude hasieran aurreikusten ziren bederatzi suhiltzaile etxeetatik zortzi, bederatzigarren etxea izanik Donostiako gune metropolitarrean Zerbitzua emango zuen Suhiltzaile Zentroari zegokiona.\nAldundiaren suhiltzaile etxe guztiak 1985 eta 2003 urte bitartean eraiki eta ireki ziren. Funtsean, etxe guztiek antzeko diseinua dute eta denek dute ia egitura operatibo, baliabide material eta ekipamendu bera.\nAldundiaren suhiltzaile etxeek argi eta garbi bereizitako hiru gune dituzte:\nKamioiak, ibilgailu arinak eta atoiak ipintzeko hangar bat.\nBiltegi, lantegi, prestakuntza areto, gimnasio, bulego eta bestelako hainbat gela eta erabilera anitzeko areto\nKanpoko patio bat, entrenamenduko praktikak eta maniobrak egiteko.\nLurraldean zehar zerbitzuak garatzeko eta Aldundiaren suhiltzaile etxeak finkatzeko trantsizio aldi horretan, zerbitzuak pixkanaka hornitzen ari ziren nahikoa giza baliabide eta baliabide materialez osatzeko, bakoitzaren estaldura guneetan gertatzen ziren larrialdiez arduratzeko.\nAldundiaren Oriako suhiltzaile etxea Tolosan, 1993an ireki zena.\nUrolako suhiltzaile etxea Azpeitian, 2001ean ireki zena.\nSuhiltzaile profesionalen taldea Zerbitzuaren garapeneko urteetan zehar sortu diren promozio desberdinak bitarteko hazten eta hedatuz joan den neurrian, larrialdien arduran gertatu den profesionalizazioa dela-eta, emandako zerbitzuaren kalitatea mailaz maila hobekuntzan haztea ekarri du alderdi askotatik.\nAldi berean, aldundiaren zerbitzuko hondoz hondoko profesionalizazio honek eraginda langile boluntarioak gutxituz joan dira pixkanaka 2015era bitartean, orduan eman zelarik bukatutzat 80ko hamarkadan beronen sorreran zehazturiko profesional-boluntario mistoaren eredua, eta Gipuzkoako Foru Aldundiaren aldetik agurra emateko eta esker ona erakusteko omenaldi bat eskaini zitzaien, artean zenbait suhiltzaile etxeetan geratzen ziren azken suhiltzaile boluntarioei.\nAzpeitiko, Ordiziako eta Legazpiko azken suhiltzaile boluntarioen agurra (2016).\nAldundiaren Gipuzkoako suhiltzaileen Zerbitzua profesionalez osaturikoa da guztiz eta gaur egun lurraldean zehar gertatzen diren larrialdi guztiez langile profesionalak arduratzen dira.\nBeraz, azken 30 urteetan Gipuzkoan suhiltzaileek larrialdietan arreta zerbitzua modu boluntarioan eta desegituratuan ematetik, guztiz modu profesionalean eskaintzera igaro da Aldundiaren zerbitzuaren aldetik.\nHorri esker Gipuzkoako biztanleriari zerbitzu garrantzitsu bat eskaini ahal izan zaio, behar besteko bitarteko materialak, egitura hierarkiko argi eta garbi batez zehaztutakoa eta araututako antolamendu bat, bere langile guztien prestaketa eta formakuntza egokia eta lurralde guztian zehar erabat garatutako eginkizun operatibo batzuk bitarteko.


Mariaren Bihotzakoei nire esker ona - Irutxuloko Hitza : Irutxuloko Hitza\nEtxe ondoko berri txarrak gogora ekarri dit beste garai batean bizitako antzeko egoera: ikastetxe baten itxiera, Donostiako auzo berean gainera. 1951an gure ama zenak, Maria Dolores Goyak, zabaldu zuen ikastola Karkizano kaleko 8. zenbakian. Ikastola nire logelan zegoen, goizero aitak esnarazi, ohea egin eta bildu ondoren, argizaria ematen zion amaren ikasle ziren neska mutikoen ikasgela bihurtuko zen nire gela harri. Gosaldu eta gero anai arrebok abiatzen ginen eskola frantzesetara, bertan ikasten baikenuen.\n1960ko udan Elbira Zipitriak klase bereziak eman zizkien andereño zirenei eta bertan onartu zituen zenbait andereñogai ere. Bertan egon nintzen Maria Dolores Goya, Karmele Esnal, Maria Dolores Agirre, eta beste zazpi pertsona gehiago. Lehenengo aldiz entzun nituen aditz modu eta era desberdinak, nire lehenengo euskal gramatika klaseak izan ziren.\nBatxilergoa eta Magisteritza ikasketak amaitu eta 1964an amarekin lanean hasi nintzen etxeko bi gela hartuz horretarako. Amak 6-9 arteko haurrak hartzen zituen eta neuk 3-6 urte artekoak. 1969an Oltra Molto gobernadoreak legeztatzera behartu zituen ordura arte zeuden ikastolak, kontrolatu nahi baitzituzten. Gurea ere legeztatu genuen San Ignazioko J.M. Mujika parrokoaren izenean eskatuta. Egoera honek bidea zabaldu zuen ikastola berriak legepean zabaltzeko.\nArtean hasiak ziren Donostiako zenbait auzotan ikastola handi samarrak zabaltzen, Amaran, Antiguan… Gure ikasleek 9 urte betetzean azterketa bat pasa behar izaten zuten aukeratutako ikastetxean. Mutilek jesuitetan, neskek San Bartolomen, Villa Belenen edo ahal zuten eskolan, eta arazorik gabe gainditzen zuten erdaraz zen azterketa hura. Orokorrean ondo hartuak izaten ziren erdarazko eskola erlijioso horietan. Beste gauza bat zen, sortu berri ikastolekin gertatzen zena. Han ez azterketarik, ez sartzeko aukerarik ez ziguten eman. Ama gaixotuta, erretiroa hartu zuen alde batetik, eta bestetik, ikusita haur euskaldun haien etorkizuna gero eta zailagoa zela, ikastola ixtea erabaki nuen. 1975an Mariaren Bihotza ikastetxera jo nuen; bertan, Eufronio Agirre apaizak ziurtatu zidan beraiek hartuko zituztela gure haur guztiak. Eskola, ikastola mistoa bihurtu berri zuten, eta oso ongi etorri zitzaizkien euskaraz eskolatutako haur horiek. Guraso gehienek onartu zuten egoera eta gutxi batzuk Santo Tomas Lizeora eta gehienek Mariaren Bihotza ikastolara bideratu zituzten euren haurrak.\nNire eskerrik beroenak bada, une zail haietan eskua luzatu ziguten Mariaren Bihotzakoei.


Betiko istorioak haurrentzat\n2019ko ekainaren 19a, asteazkena | Ordua Euskal Herrian 03:08:52\nTxitxarra eta inurria. Jean de La Fontaine. Ilustratzailea: Ximena Maier. Itzultzailea: Iraia Yetano. Moldaketa: Eva Aubarell Ibaizabal, 2017. 18 orrialde. Haurrentzat.\nIbaizabal etxeak Ipuin klasikoak bilduma argitaratzeari ekin berri dio (oraintsu Ereinek Miniklasikoak egin duen bezala) eta gure inguruko tradizioan ezagunak diren hainbat istorio haurrei eskaini. Sei dira orain arte plazaratu diren lanak (Bremengo musikariak, Ahatetxo itsusia, Landako sagua eta hiriko sagua, Hiru txerrikumeak, Aladin eta kriseilu miragarria, eta azkenik, hona ekarri dugun Txitxarra eta inurria). Ikus daitekeen bezala istorio ezagunak dira, herrikoiak eta gure inguruko egile eta tradizio ugaritatik (Grimm, Andersen, kultura arabiarra…) iritsi zaizkigunak.\nTxitxarra eta inurria La Fontaineren alegia ezagunetariko bat dugu. Udan “alferkeriatan” ibiltzen den txitxarrak eta lanean dabilen inurriak nola egiten dioten aurre negu gordinari. Kontakizunaren hasieratik adierazten zaizkigu pertsonaia bien ezaugarriak: “Inurriak uda osoa eman du garia, haziak eta apurrak inurritegira eramaten. Badakizue zergatik dagoen hain lanpetuta? Negurako jana biltzen du. Hotza etortzen denean, janaritegia beteta izango du. Buruargia da gero inurria!”; “Inurriaren alboan txitxarra bizi da. Uda kantu kantari pasatzen du: txir-txir, txir-txir, txir-txiiiiir… Siesta orduan, txitxarra kantari aritzen da, eta haren kantuarekin denek goxo-goxo egiten du lo itzalpean. Txitxarrak ez du neguan pentsatzen”.\nIrakurleak ezagutuko duen moduan negua iristean txitxarrak janaria eskatu beharko dio inurriari, eta eskarmentua hartu duela kontuan izanik, hurrengo udan berak ere lan egingo duela adierazi. Baina horrekin batera, bere musikari esker, kantuari esker, gainerakoek ederki deskantsatu ahal izan dutela adierazten dio txitxarrak inurriari. Alegia, lan fisikoaz gain arte lanak ere baduela garrantzia eta bere tokia mundu honetan. Elikatzeko modu asko daudela, batzuk elikagai fisikoak dira, beste batzuk, aldiz, gogoa elikatzen dutenak.\nIstorioa nahiko sinplea da, erraz irakurtzen dena (letra larriz idatzita dago irudi ugariz lagunduta dagoen testua) eta liburuaren amaieran, gainera, bada ipuin, istorio edo alegiaren bertsio osoago bat helduak irakurtzeko. Beraz, istorioaren bi bertsio ditugu, laburtua (letra larriz eta ezkerreko orrietan ageri dena, eskuineko irudiak lagunduta) eta osoa, liburuaren amaieran. Gainera, liburuek duten formatuak lagundu egiten du haurrak, aurrerago, irakurketa autonomoa egiteko; hau da, istorioa behin ezagututa berak bakarrik “irakurtzeko moduan” irudien bidez. Eta, jakina, irakurtzen hasi direnek, beraiek bakarrik testua irakurtzeko ere bai.\nAbiada bizian doan gizarte honetan gure sustraiak, gure ingurukoenak eta hauekin guztiekin egiten dugun oinarria sendotzeko bilduma egokia, eta gomendagarria.


Durangoko Azoka 53. edizioko egitaraua eta nobedadeak • ZUZEU\nDurangoko Azoka 53. edizioko egitaraua eta nobedadeak\nDurangoko Azokak 53. edizioko egitaraua eta nobedadeak –\n“DA! asko dira” lelopean, 158 parte-hartzaile eta 439 nobedade egongo dira 53. edizioan: 304 liburu, 93 disko, 18 aldizkari…\nAzokako lehenengo Sormen Bekaren irabazlea abenduaren 6an jakinaraziko da. Irabazleak literaturarekin lotutako produktua aurkeztu beharko du hurrengo urteko azokan.\nGerediagako presidente Nerea Mujikak gogoratu duenez, aurtengo Azoka anitza izango da, azken hilabeteetan euskal kulturak utzitako uzta oparoaren islada: “158 argitaletxe, diskoetxe, kultur elkarte, erakunde eta banatzailek parte hartuko dute. Landako gunean 247 stand egongo dira eta horietan 439 nobedade aurkitu ahal izango ditugu: 304 liburu, 93 disko, 18 aldizkari, argitalpen elektroniko 1 eta 23 bestelakoak. Autoekoizleen plaza ere izango dugu bosgarren urtez, eta 17 autoekoizle egongo dira bertan”.\nAniztasuna izango da, hain zuzen ere, aurtengo edizioko egitarauaren ezaugarri nagusietako bat, Gerediagako presidentearen hitzetan: “Azoka bizitzeko modu asko dago. Izan ere, batzuk sortuz eta besteak hartuz; izan kantu, poema, nobela, edo ilustrazio,… sormenez beteko da Durango! Bertan aurkitu, ikusi, entzun, ikutu eta sentituko ditugu azken asteetan aurkeztutako diskoak, liburuak, ikus-entzunezkoak, kontzertuak eta emanaldiak”.\nSortzaile berriei begira, Azokak ildo berria abiatu du aurten: Durangoko Azokako Sormen Beka. “Euskarazko kultur produktu baten sorkuntza, hasieratik amaierara garatzen lagunduko du, hasi ideiatik eta bere zabalkundera arte. Urtero emango dugun beka honen edizio honetako gaia literatura da. Irailean itxi zen lanak aurkezteko deialdia eta 28 lan jaso ditugu.\nOso pozik gaude deialdiak izan duen harrerarekin eta jasotako lan kopuru eta kalitatearekin. Azokan emango dugu irabazlearen berri, abenduaren 6an. 2019ko Durangoko Azokara arte itxaron beharko dugu sormen bekaren lehenengo emaitzaz gozatzeko”.\nAurtengo Azokako aurrekontua 659.912 eurokoa izango da. Mujikak azpimarratu duenez, kopuru horrekin Azokak egiten duen ekarpena handia da: “Alde batetik euskal kulturaren transmisio eta zabalkundeari dagokionez, eta, bestetik, alderdi ekonomikotik sektoreari eta Durangaldeari egiten diona”.\nAzkenik, Gerediagako presidenteak Azokara garraio publikoz etortzeko gonbitea egin die azokazaleei. Autoz etorriko direnentzat, doako autobus zerbitzua egongo dela gogoratu du, Landakotik Iurretako peaje inguruko aparkalekuetaraino, 20 minutuko maiztasunarekin. …\nAreto Nagusia Azokako partaideek beraien lanen aurkezpena eta zabalkunde lana egiteko lekua da. Bertan izango dira sortzaileak, erakundeak, gizarte mugimenduak… eta denetariko proiektu eta lanak eskainiko dituzte, gai askotarikoak: politika, gizarte gaiak, etab.\nHortaz gain, bosgarren urtez, Areto Nagusian kokatuko da Gogoetaren Plaza. Bertan, abenduaren 6, 7 eta 8an eguerdian solasaldiak eskainiko dira eta arratsaldetan mahainguruak. Aurten landuko diren gaiak 68ko belaunaldia, sormena eta gurasotasuna eta kultur transmisioa eskolan izango dira, besteak beste.\nAhotsenea guneak 11 urte beteko ditu aurten. Edizio honetan 100 eskaeratik gora jaso ditu, eta guztira 70 kontzertu eta 42 solasaldi egongo dira bertan. Zuzenekoei dagokionez, aniztasuna izango da karparen ezaugarri nagusia: rock, pop, rap, folk, elektronikoa, bakarlariak, trapa… Lehen diskoa aurkeztuko duten hainbat talde egongo dira: Ertzak, Azalera, Zizel, Polybius, Txost, Rolan Garces, Maddi eta abar. Ibilbide luzeko hainbat musikarik ere euren proiektu berria aurkeztuko dute, besteak beste: Hezurbeltzak (Jon Maia eta Gorka Hermosa), Era Batera (Gatibuko Gaizka Salazar eta Mikel Caballero, Ken Zazpiko Beñat Serna eta Willis Drummondeko Jurgi Ekiza) eta Xabi Bandini (Kerobia taldeko abeslaria). Hainbat talde ezagun ere igoko dira euren disko berria aurkeztera: Hesian, Gatibu, Txapelpunk, Nogen, Izaki Gardenak, Larregi, Iker Lauroba, Skasti…\nAhosenea Solasaldietan 42 aurkezpen egongo dira, batez ere euskal idazleen azken lanak gertutik ezagutzeko aukera egongo da eta literaturaz gain, musika, bertsolaritza eta komikigintza diziplinek ere euren ordezkaritza izango dute. Euskal kulturaren hainbat izen bilduko dira: Pako Aristi, Alaine Agirre, Katixa Agirre, Harkaitz Cano, Jon Arretxe, Jasone Osoro, Idurre Eskisabel, Edorta Jimenez eta abar.\nKultur diziplinei dagokienez, Saguganbaran azken urteetako egitaraurik anitzena izango dute: sormen tailerrak, pailazoak, ipuin kontaketak, liburuen aurkezpenak, jolas tailerrak, umeei egokitutako bertso saioa eta musika ikuskizunak, besteak beste.\nIkasle eguneko Poropopoesia tailerrarekin zabalduko ditu ateak Txiki eta Handien guneak, eta hurrengo egunetan ordu erdiro izango dira emanaldiak. Urtero legez, eguerdiko orduetan, areto handia zabalik egongo da, eta eskuragarri egongo dira haur eta gazte literaturan argitaratu diren euskarazko liburuak eta aurreko urteetako liburu gomendagarriak. Berrikuntzarik ere izango da; ahozkotasunari garrantzia eta balioa eman guran, azken egunerako, iganderako, ipuin kontalarien maratoia antolatu dute, eta 5 ipuin kontalarik ordu erdiko ipuin kontaketa saioak eskainiko dituzte.\nPlateruena kontzertu handien plaza izango da abenduaren 5etik 9ra arte, Durangoko Azokaren baitan. Landako eta gainontzeko guneetako ateak itxi ostean, azokazaleek kulturaz eta giroaz gozatzeko aukera izango dute Kafe Antzokian. Aurten Plateruenak izen handiko bost kontzertu proposatu ditu: Esne Beltza, Huntza, Anestesia, Modus Operandi eta Olatz Salvador. Eskaintza anitza, beraz: talde ezagunak, berriak eta estilo nahasketa. Lehenengo lau egunetarako sarrerak www.plateruena.eus webgunean eros daitezke (azken egunekoa doakoa da).\nHorrez gain, aurten berritasun bezala, egunero eguerditan, Azoka Telebistarekin elkarlanean, Hautsi Bolumena musika saioa izango dute, eta bertan artisten elkarrizketak, zuzenekoak eta bideoklipak eskainiko dira.\nIkus-entzunezkoen plaza Zugaza zineman egongo da beste urte batez, 11:00etatik 21:00etara, aurten sortutako ikus-entzunezkoak aurkezten eta 2019an aurkeztuko direnak ere plazaratzen. Sortzaileak, aktoreak, zuzendariak… bertan egongo dira beraien lanak aurkezten, ikuslegoaren zalantza eta iritziak partekatzen. Euskal literatura eta kultura zinemara eramana: “Gu, Laboa”, “Gure Oroitzapenak” , “Soinujolearen semea” edo “Margolaria” bezalako lanekin. Gai sozial , historiko nahiz politikoak lantzen dituztenak: “Gurean”, “Han edo hemen, zuk”, “Jainkoak ez dit barkatzen” , “Atsolorra”, “Ez nazazue esnatu”, “Apodaka” edo “Muga deitzen da pausoa” , lan interesgarriak.\nPase berezi nahiz aurre-estreinaldiak ere izango ditugu, kasu honetan gonbidapena beharko da. Gonbidapenak Irudienean bertan hartu ahalko dira azokak irauten duten egunetan: “Soinujolearen semea” , “Muga deitzen da pausoa “ eta “Margolaria”. Fikzioa, zine esperimentala, fantasiazko filmak: “Zain”, “Espedizio handia”, “Hutsune zurian”, “Lope”, “Errementari”, “Astelehena” edo “June” bezalako lanak ditugu atal honetan. Eta aipatzeko gelditzen diren guztiak, adibidez: “Oreina” filmak oinarrituriko hiru laburmetraien estreinaldia, “Dantza” dokumental ezberdinez osatutako seriearen lehen lanaren estreinaldia, edo “Aralar, mundua leku den lurra” dokumentala.\nUrtero bezala, Szenatokian arte eszenikoen eskaintza zabala antolatu dute, eta abenduaren 5etik 9ra antzerkia eta dantza izango da nagusi. Hala, abenduaren 5ean, ikasle egunean hain zuzen ere, antzokia eta antzerkigintza barrutik eta kanpotik ezagutzeko aukera eskainiko dute. Abenduaren 6an, euskarazko antzerki profesionalari eskainiko diote tartea, Hika antzerki taldearen “Txarriboda” lanarekin.\nHurrengo eguna, abenduaren 7a, dantzaren txanda izango da, Gasteizko Larrua Produkzioen “Baserri” pieza oholtzaratuko baita. Abenduaren 8an pieza laburrek hartuko dute aretoa, Atx teatroaren “Tomiris”, “Agur eta Dolore” Miren Gaztañaga, Iraia Elias eta Amancay Gaztañagaren umorearekin, eta Anodino teatroren “Schrodinger-en katua” lanak hautatu dituzte; eta saio hau doan izango da.\nEta azoka amaitzeko, abenduaren 9an, familientzako antzerkiari zabalduko diote tartea, Benetan be antzerki taldearen “Inondik Inora” piezarekin; euskarazko antzerki sorkuntza bultzatzeko ZUBI egitasmoaren babesean sortutako lana.\nKabi@k aurten bere kokalekua aldatuko du eta Landako barruan egongo dira. Heziketak duen garrantzia kontutan hartuta, Ikasle Egunean goizean programazioa irakasteko Jolasmatika mahai jokoarekin jardungo dute eta arratsaldean hezkuntza formal eta informalaren arteko korapiloak askatzearen inguruan solastuko dute.\nBigarren egunean, aldiz, euskarazko bideojokoen eszenaren berri emango dute, zuzenekoekin eta bertan jolasteko aukerarekin arratsaldean zehar. Ostiralean, Wikipediaren eguna izango da eta EWKEk lagunduta Wikipediaren inguruko proiektuak ezagutzera emango dituzte.\nLarunbatean, berriz, proiektu ezberdin eta anitzak zabalduko dira: Izarkom telekomunikazio kooperatiba, Itsulapikoa.eus auzolaguntza plataforma, Kultursharea proiektu kulturala, Artizarra sare soziala, e.a.\nAmaitzeko, azken egunean Uztaritz Beteluren erakusketa bat izango da Kabi@n. Goizean, egileak proiektua aurkeztuko du eta arratsalde osoan zehar egongo da ikusgai erakusketa, bere lanen eta inteligentzia artifizialaren arteko elkarrekintzan eraldatutako lanen emaitza.\nAzoka telebista berrikuntzekin dator. Azoka telebista ibiltaria izango da aurten; Azokako guneetan gertatzen dena ikus-entzunezko formatuan jasotzea izango duena helburu. Hainbat gunerekin elkarlanean, telebistak propio sortuko ditu edukiak.\nEduki hauek zabaltzeko hainbat bide izango ditu: euskarazko tokiko telebistek, azoka egunetan, 21:30etik aurrera Azoka telebistak ekoiztutako hainbat saio eskainiko dituzte:\nAzoka Gaur magazinea, Hautsi bolumena musika saioa,… Gainera eduki guztiak, nahieran, Azokako webgunean egongo dira ikusgai. Sare sozialetarako ere, propio ekoiztuko ditu ikus-entzunezko edukiak Azoka telebistak. Aurten ere, Durangotik harago eraman nahi DA! Durangoko Azoka.\nBosgarren urtez, autoekoizleek euren espazioa izango dute Durangoko Azokan. Azken urteetan 16 autoekoizlek parte hartu dute; aurten, 17 egongo dira. Autoekoizle guztiak aurretik parte hartu gabekoak izango dira, bakarra kenduta (Iker Uribe, Ni neu galtzeta liburuarekin). Honakoak dira auto-ekoizleen espazioan izango direnak.\n1. Aline Soberón eta Txema Uriarte\n2. Ane Odriozola\n3. Angel Remírez de Ganuza\n4. Arando Txiki elkartea\n5. Bego Goitia\n6. Iker Uribe\n7. Jose Antonio Recondo Bravo\n8. Kepa Luzarraga\n9. Nor kolektibo antiespezista\n10. Oskia Karrera\n11. Pablo Maria Beitia\n1. Antton Larrandaburu eta Bitxiloreak\n2. Blue Konpota\n4. Ordago Folk\n5. Stai Zitto\n6. Maite Eizmendi\n[Txiorik Onena] 2018ko 46. astea\nHau da hau BASAKERIA! (munduko animalia arraroenak)


ITURBURUKO LIBURUTEGIA: abril 2011\nKorrika handixa gabian zetorrelako Eibarko umeok arratsaldez ospatu genuen geure Korrika.\nIkastolako neska-mutilak ederto apaindu ziren euren petoekin.\nHemen gaude denok prest Lekukoak Aldatzeko ikasleei hartzeko.\nAmaiur Cristobal, 2.Bko neskak, lekukoa eramateko ohorea izan zuen.\nPublicado por liburutegia en 12:40\nEgun aproposa blog berri bat ezagutzeko: BIBLIOABRAZO\nPublicado por liburutegia en 15:56\nEz dut Marti ezagutzen. Bere perfilak datu gutxi erakusten digu baina blog ederra da.\nNaturako argazki garbiek erakarri naute: hostoak, lorak, haziak, tximeletak ...\nGustoko dituen liburuak, idazleak eta ilustratzaileak aipatzen ditu.\nNi Markel Lomana naiz eta 5.Ako ikaslea . Nik aukeratu dudan liburuak "El MONSTRUO DE LAS CLOACAS" du izena. Asko gustatu zait, abenturazkoa delako.\nEgun batean Silver familia, BAT PATekin batera, parke batera joan ziren eta erreka txiki bat zegoen bertan.\nErreka berdea zen, orduan handik etxera joan eta ikertzen hasi ziren zerk egin zuen erreka berde bihurtu.\nHorretarako tramankulo bat asmatu zuten eta... ez dizuet gehiago kontatzen\nZuek IRAKUR EZAZUE!!!!!\nPublicado por liburutegia en 15:19\nEtiquetas: LIBURU LAGUNA, LIBURU LAGUNAK\nHiruhilabeteari bukaera polita emateko, 3. mailatik gora, liburutegian irakurle onak aukeratu ditugu .\nErizpide ezberdinak erabilita: mailegu kopurua, aurrerapen handiena, kostantea izatea irakurketan,...e.a, pertsona batzuk IRAKURLE ONA bezala izendatu ditugu.\nIzendatuak izan direla gogoratzeko eta irakurtzen ilusioz eta gogotsu jarraitu daitezen liburu-markatzaile bat oparitu diegu.\nOndoren Irakurle On batzuen argazkiak ikus ditzakegu , ez pentsa, baina askoz gehiago daude Iturburun.\nEtiquetas: IRAKURLE ONAK\nOraingo honetan ordenadorea liburutegi bihurtuta erakutsi nahi dizuegu.\nPentsa ze bide erreza dugun liburu ezberdinak irakurtzeko, liburua eskuan izan gabe.\nIkusmen arazoa dutenentzako ere audio-liburua bihurtzen da.\nIrakurketa aukera pixkat berezia izan arren, hemendik gutxira askoz gehiago eskeiniko digute.\nKomenigarria da erabili aurretik arauak irakurtzea .\nGaur ere primerako bisita jaso dugu ikastolan. Oraingo honetan Ilustratzaile baten lana ikusi ahal izan dugu.\nOpari eder hau IBAIZABAL argitaletxeak egin digu.\nAinara Azpiazu "axpi" izan da 3. mailakoei marrazkien bitartez 2 ipuin kontatu dizkiena.\nOndoren jarri dizuegu Ainararen blogaren sarrera bere lanak ikus dezazuten.\nOLERKIEN HAMABOSTALDIA: Asier Serrano luxuzko gonbidatua\nAsier Serrano gure klaustro kidea dela aprobetxatuz, Olerkien hamabostaldian gonbidatu berezia izan dugu.\nIzatez 5. eta 6. mailako gela guztien aurrean emanalditxo bat egin du.\nBertan elkarrizketa baten bitartez bere bizitza, bere lana eta literaturaren inguruan hitz egin digu.\nOndoren abesti batzuk abestu dizkigu. Bukatzeko ikasleek bihurtu dira olerkariak eta euren olerkiak irakurri dituzte.\nHona hemen 5 eta 6. mailakoen emanaldiak: bideo eta argazki ezberdinak txertatu ditugu.\nEderto pasatu dugu Asierren esperientziak entzuten eta bere kantaz gozatzen.\nBukatzeko "mikro-ipuin " baten oparia egin digu.\nGaur goizean Iturburun mundu guztia esnatu da azukre tanta bat duela ezpainetan. Baina bakarrik somatu edo igarri dute musu bat jaso edo eman dutenek.\nPublicado por liburutegia en 13:57\nYo soy Nerea Martín estoy en la clase 3ºA. Os recomiendo a todos este cuento Junie B.Jones no es una ladrona, la autora es Barbara Park.\nEsta historia trata sobre una chica llamada Junie Berta Jones . Por desgracia se le perdieron sus nuevísimos guantes rosas . Después encontró un bonito bolígrafo.. A pesar de éso me ha parecido un libro precioso y lo leí muy fácil. Además, tiene unos dibujos muy bonitos\nNi Karmele Hurtado naiz et 3.B gelan nabil "el Diario de Nikki" irakurtzen ari naiz. Ipuina Rachel Reneen Russellek idatzi du. Liburua Nikkiren diarioan datza, berari egunero gertatzen zaiona idazten du.\nNik gomendatzen dizuet irakurtzea polita eta marrazki izugarriak dituelako, baina 4.mailan hobeto irakurtzea.\nPertsonai batzuk "pijak dira", beste batzuk guapak eta abar.\nOso ipuin polita da eta " El diario de Greg" ere badagoela jakin ezazue.\nYo soy Andoni Araolaza, soy de 3.B y acabo de leer una historia sobre un Superhéroe, el título es "Las Aventuras del Capitán Calzoncillos" escrito por Dav Pilkey.\nOs recomiendo que lo leáis y les contéis a vuestros amigos. Es una historia super divertida: en una ciudad había unos super-héroes que eran demasiado viejos para luchar contra el mal..\n¿Habéis leido alguna vez una historia como ésta?\nNi Lore Alvarez naiz 4.Bkoa. Niri "ETA ZER?" liburuak asko gustatzen zaizkit, gauza interesgarri asko daudelako.\nOrain irakurtzen nabilen liburua "AMONAK NOBIOA DU" da "eta zer" bildumakoa. Leire Bilbao da ipuin hau idatzi duena. Niri asko gustatuko litzaidake zuek ere irakurtzea. Ondorengoa da laburpen inportantea:\nAmona Luisaren etxean bi arrain bizi dira, biak laranja kolorekoak Amona Luisak sekretu bat ere duela konturatzen da Peruk, bere hilobak. Nobio bat duela da amonaren sekretua, eta batzutan gezurrak esaten dituela.\nNi Oier Albizuri naiz, Iturburuko 4.B gelan ikasten nabil. Nire liburu laguna SAFARIKO ANIMALIAK eta egilea PAUL BECK da.\nSafariko anilakiak liburua Rebeccaq Mayjeuren abenturen inguruan doa. Afrikako animaliei buruzko asko biltzen du eta datu horiekin libutu bat egiten du. Gainera animalien montaketak egiteko piezak dauzka.\nGomendaten dizuet oso interesgarria delako liburu hau, batez ere animaliak gustatzen zaizkionarentzat.\nPublicado por liburutegia en 10:45


Nortzuk - Ma Anshan Steel Packaging Teknologia Co, SL\nVCI Film laminatuzko Crepe Paper\nPatentatu Waterproof kartoiaren\nCrepe Kraft LH paperaren\nCrepe Paper Auto kartel for\nEz-ehundutako Fabric lerrokatuta PE film\nMakina Steel Coil of Packaging\nAluminiozko Coil Packaging\nAuto Teilatu Forrua materialak\nAuto eta Makineria piezak babes\nEskuz operatu Steel bobina / xafla Packaging\nMa Anshan Steel Packaging Materials Technology Co. Ltd. Taibai Industrialdean kokatuta dago, Ma Anshan hirian, Anhui probintzian, Txinan, I + Gan espezializatuta dago eta korrosioaren aurkako eta ijeztatutako materialen fabrikazioan. Bezeroei kalitate handiko produktuak eta zerbitzu profesionala eskaintzeaz arduratzen gara Metalurgian, Auto piezen eta arkitekturaren industrian.\nISO9001 QMS ziurtagiriaren enpresa gara, eta hainbat patente nazional lortu ditugu. Gure produktu nagusiak estaltzen dituzte: VCI anticorrosion papera, VCI film luzea, indar handiko film luzea, iragazgaitza eta kuxinazko ijezketa-kartoia, PE estalitako ehunak ez diren ehunak, etab. Gure produktuen errendimendua JIS eta MIL estandarrak izatera iristen da. SGS azterketa gainditu du eta EBko esportazio baldintzak - RoHS Zuzentarauak bete ditzake.\naurreratuak prozesatzeko teknologia eta goi & zehatzak ekoizpen ekipoak, gure produktuak, onartuta eta hainbat bezero, besteak beste, Baosteel, MaSteel, Valin ArcelorMittal Automotive Steel (Vama), Txinako Zhongwang, YIEH PHUI TECHNOMATERIAL, Yodogawa-Shengyu, Antolin, BREMBO bezala aplikatzen , eta abar.\nFaxa: + 0555-2909558\nEnpresa: Ma Anshan Steel Ontzien Teknologia Co, SL


IDRA-21 hautsa (22503-72-6) hplc≥98% | AASraw Nootropics hautsa\n/ Produktuak / Nootropics hautsa / IDRA-21 hautsa (22503-72-6)\nSKU: 22503 72--6. Kategoria: Nootropics hautsa\nAASraw IDRA-21 hautsaren (22503-72-6) masa eta gramoen ekoizpen-gaitasuna garatzen du, CGMP arauaren eta kalitatearen kontrol sistema jarraitua.\nIDRA-21 hauts bideoa\nIDRA-21 gordinaren oinarrizko karaktereak\nIzena: IDRA-21 hautsa\nCAS: 22503 72--6\nFormula molekularra: C8H9ClN2O2S\nPisu molekularra: 232.69\nUrteko puntua: 165-168 ° C\nIDRA-21 raw hautsa garunaren funtzioa hobetzeko eta bultzada gehigarria\nIDRA-21 hautsaren erabilera\nGaur egun, animaliak, bereziki tximinoak eta arratoiak izan diren entsegu bakarrak izan dira, biak garapen kognitibo ikusgarria erakutsi dute eta ez dute bigarren mailako efektu negatiborik behatu. Tximinoetarako dosia 3 edo 5.6 mg / kg-ra zegoen, hau da, IDRA-21 hautsa 10X beste nootropia baino indartsuagoa zela jakitean.\nGaur egun, giza kontsumorako dosifikazioan oinarritutako ikasketa klinikoak ez badira ere, zenbait esperientzia positibo iradokitzen dituzten IDE-21 hauts gordinak ahoz jartzen diren hainbat gune aztertzeko hainbat gune daude. Funtsezko funtzioa sustatzeko proposatutakoak 5-25mg-en daude.\nJarraibide hauek kontuz ibili behar dira, bereziki, IDRA-21 hautsek 48 ordura arte iraun dezaketen ondorioa. 5 mg-ko dosi bat hartuz gero, itxuraz eragina izan gabe, dosi osagarri gehiago hartu behar dira kontuz, arazoak sor ditzakeen denbora-tarte bat egon daitekeela.\nIDRA-21 gordinaren hautsari buruzko oharra\nBeste klasiko nootropikekin alderatuta, IDRA-21 hautsek ez dute albo-ondorio handirik. Funtsean, zer egin nahi du, esnatzen laguntzera, ikasteko gaitasuna handitzen eta ez beste ezer egiten. Horrek gehiago onartzen ditu helduentzako helduen thesoen ikerketetan oinarritutako txostenak eta ikasitako gaitasun neurtua.\nIDRA-21 hauts gordinaren ondorioak 48 ordura arte iraun zuen ondorioak ere aztertu beharra dago. Ikerketaren emaitzek ere erakutsi dute IDRA-21 hautsa dela 10X indartsuagoa dela Aniracetam-ek, hau da, INDA-21-ek antzeko propietateak dituen Europako droga preskribatua. Gainera, IDRA-21 hautsek 3 egunera arte iraun dezakete Aniracetam-eko 2-3 orduko leihoan.\nIDRA-21 hauts gordinak erabili dituzten pertsonentzako txostenek antsietate arina eta buruko mina sentimenduak izan dituzte. Erreakzio mota hau IDRA-21 hautsa erabiltzeak batez ere neurriz gaineko neuronak edo neural jarduera handiagoak dituzten pertsonek, beraz, ez dute funtsean IDRA-21 hautsa erabili beharra dago.\nGomendagarria da duela gutxi trazu bat izan duten pertsonak; Trazuaren historia edo trazu arriskua dutenek ez dute IDRA-21 hauts gordinik erabili behar. Dagoeneko kaltetutako edo hauskorrak diren neurona-sareek erraz sor ditzakete edozein transmisio jarduera bizkortzen edo sustatzen duten osagarri edo konposatu batzuen erabilera.\nGaur egun, IDRA-21 hautsaren erabilerari buruzko jarraibide zehatzik ez dago preskribatutako botiken bidez edo azpiko baldintza medikoen gainean. Baina kutsadurari buruzko nootropikaren erabilera ere planteatu da antidepresiboak erabiliz, konbinazioak egoera larria eragin dezakeenean\nIDRA-21 hautsa konposatu nootropiko berri samarra da. Ampakinaren bizkortze-droga gisa funtzionatzen du eta gaur egun memoria hobetzeko, hobekuntza kognitiboaren, estimulazioaren eta kognitiboen defizitak alderantziz aztertzen ari da. Litekeena da 1994 edo 1995-en garatzea, lehen saiakuntza klinikoak eta peer-reviewed ikerketa artikuluetan agertzen diren 1995-en literatura.\n(1) IDRA-21 hautsa Ekintza mekanismoa\nIDRAk ampakinak izeneko konposatu mota bat du. Ampakinak AMPAren errezeptore modulatzaile alosterikoak dira burmuinean. AMPA errezeptoreek transmisio sinaptiko azkarraren arduradunak dira, eta plastikotasun sinaptikoan eta epe luzerako potentzialean inplikatzen dira.\nAmpakin gisa, IDRA-21 hauts gordinak AMPA errezeptoreak modulatzen ditu burmuinean. Hain zuzen ere, IDRA-21 hautsa AMPAren hartzaileen gune alosterikoari lotzen zaio eta modulazio positiboa bultzatzen du, hau da, batzuetan, aktibazio alosterikoa deritzo.\nIDRA-21 hauts gordinaren hasierako ikerketek iradokitzen dute AMPAren hartzailearen desensibilizazioa ekiditeko eta, beraz, erantzun sinaptikoak handitu eta memoria eta ikaskuntza babestea.\n(2) Nola funtzionatzen du?\nIDRA-21 hauts gordinak ampakinaren konposatu bat da eta ampakinak aktibatzen ditu zure AMPA errezeptoreetan garunean dauden errezeptoreak. Errezeptore horiek garunaren neuronen arteko komunikazioaren abiadura areagotzeko ardura dute, baita ikaskuntza eta memoria bultzatzea ere.\nIDRA-21 hautsa arretaz, adeitasunez eta erantzuteko ardura duten garuneko hartzaileei lotzen zaie. Garuneko neurotransmisore batzuen efektuak ere bultzatzen ditu, bereziki glutamatoak. Glutamatoa garunean aurkitutako neurotransmisore garrantzitsuenetariko bat da eta arrazonamendu azkarraren, fokatze handiagoaren, arreta hobetzeko eta dedukziozko trebetasunak hobetzeko arduraduna da.\n(3) IDRA-21 hauts prestazioak\n• Kognizioa areagotzea (Rhesus Monkeys-ek egindako lagin-laginen zereginak)\n• Handitu tasaren zehaztasuna\n• Epe motzeko memoria handitzen\n• Eskizofreniaren aurkako efektu terapeutiko potentzialak\n• Depresioaren ondorio potentzial terapeutikoak\n• Alprazolam-ek eragindako Kognitiboen Zailtasunaren aurkako prestazioak\nIDRA-21 hautsen marketina\nNola erosi IDRA-21 hautsa AASraw-etik\nIDRA-21 hauts errezeta gordinak:\nSmart drogak IDRA-21 hautsaren onurak\nPhenylpiracetam (Carphedon) hautsa\nβ-Phenylethylamine HCL hautsa